ส่วนที่ 1

การประกอบธุรกิจ

1. นโยบายและภาพรวมการประกอบธุรกิจ

บริษัท กรุงเทพประกันภัย จำกัด (มหาชน) ประกอบธุรกิจด้านรับประกันวินาศภัยทุกประเภท ได้แก่
การประกันอัคคีภัย ประกันภัยทางทะเลและขนส่ง ประกันภัยรถยนต์ ประกันภัยเบ็ดเตล็ด
รวมทั้งการรับประกันภัยต่อ โดยเริ่มดำเนินกิจการตั้งแต่ปี 2490
บริษัทฯเข้าจดทะเบียนในตลาดหลักทรัพย์แห่งประเทศไทยเมื่อปี 2521
และแปรสภาพเป็นบริษัทมหาชน ในปี 2536 ปัจจุบันบริษัทฯ ได้ดำเนินกิจการด้วยความมั่นคงมากว่า
66 ปี มีทุนจดทะเบียน 760.5 ล้านบาท ประกอบด้วยหุ้นสามัญ 76.05 ล้านหุ้น มูลค่าที่ตราไว้หุ้นละ
10 บาท

1.1 วิสัยทัศน์

วิสัยทัศน์ของบริษัทฯ คือ “มุ่งเป็นที่สุดในใจลูกค้า”
เน้นการเติบโตอย่างยั่งยืนด้วยฐานการเงินที่มั่นคงและแข็งแกร่ง ผลิตภัณฑ์ประกันภัยที่หลากหลาย
และการตอบสนองความต้องการของลูกค้าอย่างตรงใจ
โดยดำเนินธุรกิจบนพื้นฐานของการจัดการบริหารความเสี่ยงอย่างมืออาชีพ
การพัฒนาศักยภาพบุคลากรและเทคโนโลยี
และการเป็นบริษัทธรรมาภิบาลที่รับผิดชอบต่อสังคมและสิ่งแวดล้อม

บริษัทฯ มีปรัชญาในการดำเนินงานในด้านต่าง ๆ ดังนี้

ด้านผู้ถือหุ้น คู่ค้า ลูกค้า และการบริการ

บริษัทฯ มุ่งมั่นในการให้บริการที่รวดเร็ว ถูกต้อง ซื่อตรง ยุติธรรม สนองความต้องการ
ด้วยทีมงานมืออาชีพ สร้างความประทับใจ ความเชื่อมั่น ความศรัทธา
ความสัมพันธ์กับผู้ถือหุ้นและกิจการในเครือให้กระชับแน่นแฟ้นตลอดไป

ด้านการทำงาน

บริษัทฯ มุ่งพัฒนาระบบข้อมูล ระบบงาน และระบบเทคโนโลยีให้เป็นมาตรฐานสากล
เน้นการบริหารงานอย่างมืออาชีพ โดยบริษัทฯ
เป็นบริษัทประกันภัยแห่งแรกในประเทศไทยและในภูมิภาคเอเชียที่ได้รับประกาศนียบัตรรับรองคุณภาพมาตรฐานสากล
ISO 9002 ในด้านการบริการของฝ่ายประกันภัยยานยนต์ จาก Bureau Veritas Quality
International (BVQI) เมื่อวันที่ 4 มีนาคม 2540 ต่อมาบริษัทฯ
ได้ผ่านการรับรองคุณภาพในทุกระบบงานของสำนักงานใหญ่ สาขา
และสำนักงานในกรุงเทพฯและปริมณฑล ซึ่งบริษัทฯได้รับการรับรองระบบบริหารงานคุณภาพ
ISO9001: 2000 ทุกระบบงานขององค์การ และได้รับการรับรองคุณภาพ ISO 9001 : 2008
ทุกระบบงานทั่วทั้งองค์การจาก BVQI โดยสถาบันรับรองคุณภาพ UKAS เป็นผลจากการที่บริษัทฯ
ได้รักษามาตรฐานคุณภาพการบริการอย่างต่อเนื่อง นอกจากนี้
ในด้านการทำงานบริษัทฯยังเน้นให้พนักงานมีส่วนร่วมแสดงความคิดเห็น ทำงานเป็นทีม
ส่งเสริมบรรยากาศการทำงานให้เกิดความคิดริเริ่มสร้างสรรค์ เปิดเผยและจริงใจ
ช่วยเหลือซึ่งกันและกันเพื่อสร้างผลประโยชน์แก่องค์การ

ด้านการพนักงาน

บริษัทฯ มุ่งสรรหาและรักษาบุคลากรที่เป็นคนดี มีคุณธรรม มีความรู้ ความสามารถ มาร่วมงาน
เน้นการอบรมและพัฒนาพนักงานให้มีความก้าวหน้า มีการประเมินผลงานอย่างเป็นระบบ
ให้ผลตอบแทนและจัดสวัสดิการอย่างยุติธรรมและจูงใจ

สำหรับปี 2556 นี้ บริษัทฯ ตั้งเป้าหมายเบี้ยประกันภัยรับรวมทั้งสิ้น 15,365 ล้านบาท
หรือเติบโตร้อยละ 15.6 โดยกลยุทธ์หลักในการดำเนินงานคือ
การเพิ่มเบี้ยประกันภัยพร้อมกับรักษาระดับกำไร บริษัทฯยังคงขยายตลาดลูกค้ารายย่อยอย่างต่อเนื่อง
รวมทั้งขยายตลาดสู่ภูมิภาค โดยเปิดสาขาใหม่และยกระดับสาขาย่อยให้เป็นสาขาเต็มรูปแบบ
เพื่อการให้บริการที่ทั่วถึงครอบคลุมทั่วประเทศและรองรับโอกาสการเติบโตของธุรกิจจากการเปิดเสรีประชาคมเศรษฐกิจอาเซียน(AEC)
นอกจากนี้ บริษัทฯยังเน้นทำตลาดด้วยผลิตภัณฑ์ประกันภัยที่มีศักยภาพ
โดยเฉพาะตลาดประกันภัยรถยนต์
ซึ่งมีการเติบโตอย่างมากผลจากขานรับนโยบายกระตุ้นเศรษฐกิจของภาครัฐ
ส่วนด้านการบริหารจัดการ
บริษัทฯเน้นการทำงานภายใต้ระบบการบริหารความเสี่ยงและการจัดสรรประกันภัยต่อที่มีประสิทธิภาพ
มีการนำเทคโนโลยีสารสนเทศมาช่วยพัฒนาระบบการทำงานให้ดียิ่งขึ้นทั้งในงานด้านรับประกันภัยและสินไหมทดแทน
อีกทั้งยังคงมุ่งพัฒนาคุณภาพของบุคลากรอย่างต่อเนื่องเพื่อการให้บริการที่ดีมีคุณภาพยิ่งขึ้น

1.2 การเปลี่ยนแปลงและพัฒนาการที่สำคัญ

การเปลี่ยนแปลงอำนาจในการควบคุมบริษัทฯ

ในช่วง 3 ปีที่ผ่านมา บริษัทฯ ไม่มีการเปลี่ยนแปลงอำนาจในการควบคุมบริษัทฯ แต่อย่างใด
ลักษณะการประกอบธุรกิจในปีที่ผ่านมา

การขยายตัวทางเศรษฐกิจของประเทศไทยในปี 2556 ลดลงจากปี 2555 อย่างเห็นได้ชัด
โดยมีอัตราการเติบโตของ GDP เท่ากับร้อยละ 2.9 (ที่มา:
สำนักงานคณะกรรมการพัฒนาการเศรษฐกิจและสังคมแห่งชาติ) เทียบกับปี 2555 ที่เติบโตร้อยละ
6.5 เนื่องจากได้รับผลกระทบจากปัจจัยลบต่าง ๆ หลายประการ ได้แก่
การอุปโภค-บริโภคและกำลังซื้อภายในประเทศไทยที่ชะลอตัวลง
ซึ่งเป็นผลสืบเนื่องจากการสิ้นสุดมาตรการกระตุ้นเศรษฐกิจของรัฐบาลโดยเฉพาะโครงการรถยนต์คันแรก
การชะลอตัวทางเศรษฐกิจของประเทศคู่ค้าที่สำคัญของไทย ได้แก่ สหรัฐ ยุโรป และญี่ปุ่น
ตลอดจนการชุมนุมทางการเมืองเพื่อขับไล่รัฐบาลในช่วงปลายปี

จากปัจจัยลบต่าง ๆ ที่กล่าวมาข้างต้น
ผนวกกับอัตราเบี้ยประกันภัยทรัพย์สินที่ลดลงหลังจากปรับเพิ่มขึ้นอย่างมากในปี 2555
ภายหลังเกิดเหตุการณ์น้ำท่วมใหญ่ ประกอบกับการลงทุนของภาครัฐ ได้แก่ การลงทุนตาม พ.ร.บ.
เงินกู้เพื่อลงทุนในโครงสร้างพื้นฐาน 2 ล้านล้านบาท และพ.ร.ก.บริหารจัดการน้ำ 3.5
แสนล้านบาท ไม่สามารถดำเนินการได้ทันภายในปี 2556
ส่งผลให้ภาพรวมของธุรกิจประกันวินาศภัยในปี 2556
มีอัตราการเติบโตของเบี้ยประกันภัยรับโดยตรงเพียงร้อยละ 13.1
โดยในส่วนเบี้ยประกันภัยเบ็ดเตล็ดและเบี้ยประกันภัยทางทะเลและขนส่งมีอัตราการเติบโตร้อยละ
11.3 และร้อยละ 2.0 ตามลำดับ

สำหรับประกันภัยรถยนต์ ได้รับผลกระทบจากการสิ้นสุดนโยบายรถคันแรกของรัฐบาล
ซึ่งความต้องการซื้อรถในปี 2556 ลดลงมาก โดยยอดจำหน่ายรถยนต์ในประเทศมีทั้งสิ้น
1,330,678 คัน ลดลงร้อยละ 7.2 เทียบกับปี 2555 ที่เติบโตถึงร้อยละ 80.7 ทั้งนี้
เบี้ยประกันภัยรถยนต์รับโดยตรงเติบโตเพียงร้อยละ 14.0 เทียบกับปีที่ผ่านมาที่เติบโตถึงร้อยละ
25.5

แม้สภาวะเศรษฐกิจโดยรวมจะมีปัจจัยลบหลายประการ แต่ผลประกอบการของบริษัทฯในปี 2556
ยังสามารถเติบได้ในระดับที่น่าพอใจ โดยบริษัทฯมีเบี้ยประกันภัยรับรวมทั้งสิ้น 15,802.4 ล้านบาท
คิดเป็นเติบโตร้อยละ 19.9 และสร้างกำไรสุทธิจากการรับประกันภัย 867.7 ล้านบาท
เมื่อรวมรายได้สุทธิจากการลงทุนและรายได้อื่น 1,264.4 ล้านบาท ส่งผลให้บริษัทฯ
มีกำไรก่อนภาษีเงินได้ 2,132.1 ล้านบาท และกำไรสุทธิ 1,748.5 ล้านบาท เพิ่มขึ้นถึงร้อยละ
163.3 คิดเป็นกำไรต่อหุ้น 22.99 บาท สูงขึ้นจากปีก่อนที่เท่ากับ 8.73 บาท ทั้งนี้
ที่ประชุมคณะกรรมการเมื่อวันที่ 28 กุมภาพันธ์ 2557
มีมติจ่ายเงินปันผลให้แก่ผู้ถือหุ้นงวดสุดท้ายในอัตราหุ้นละ 3.75 บาท
และ/หรือหุ้นปันผลในอัตราหุ้นละ 4 บาท รวมทั้งปี 2556 บริษัทฯจ่ายเงินปันผลในอัตราหุ้นละ 16
บาท

ด้านฐานะความมั่นคงทางการเงิน บริษัทฯ มีอัตราส่วนความเพียงพอของเงินกองทุน (Capital
Adequacy Ratio: CAR) ณ สิ้นเดือนกันยายน 2556 สูงถึงร้อยละ 333.0 นอกจากนี้ สถาบัน
Standard & Poor’s (S&P) ได้ประเมินอันดับความน่าเชื่อถือทางการเงินของบริษัทฯ
อยู่ในระดับ A-(Stable) โดยปรับเพิ่มขึ้นจากปี 2555 ที่อยู่ในระดับ A-(Negative)
เช่นเดียวกับสถาบันจัดอันดับ A.M. Best ที่จัดอันดับความน่าเชื่อถือทางการเงินของบริษัทฯ
ให้อยู่ในระดับ A- (Excellent) Outlook Stable
สะท้อนให้เห็นถึงความเป็นผู้นำในธุรกิจประกันวินาศภัย ด้วยผลประกอบการที่ดี
และฐานะทางการเงินที่แข็งแกร่ง

ด้านกิจกรรมเพื่อสังคม ยังคงเป็นสิ่งที่บริษัทฯ
ให้ความสำคัญและดำเนินการอย่างต่อเนื่องมาโดยตลอด
มีการทำกิจกรรมมากมายเพื่อสาธารณประโยชน์ ได้แก่ โครงการหน่วยแพทย์เคลื่อนที่
โครงการค่ายอาสาพัฒนานักเรียนทุนกรุงเทพประกันภัย โครงการพัฒนาชุมชนและสิ่งแวดล้อม
โครงการพนักงานจิตอาสา หรือ BKI Care Club
จัดทำถุงยังชีพแจกจ่ายให้กับประชาชนในพื้นที่ที่ประสบอุทกภัย
การสนับสนุนมูลนิธิสายธารแห่งความหวังพาเด็ก ๆ ในมูลนิธิท่องเที่ยวทัศนศึกษาเขาดิน โครงการ
Bhappy3 จัดกิจกรรมร่วมกับโรงพยาบาลบำรุงราษฎร์ และกรุงเทพประกันชีวิต
เพื่อพัฒนาชุมชนและสิ่งแวดล้อม เป็นต้น

1.3 โครงสร้างการถือหุ้นของกลุ่มบริษัท

บริษัท กรุงเทพประกันภัย จำกัด (มหาชน) ได้ลงทุนในบริษัทร่วม 2 บริษัท ได้แก่

1. Asia Insurance (Cambodia) Plc. มีสัดส่วนเงินลงทุนร้อยละ 22.92 บริษัทฯ
ได้ส่งกรรมการและผู้บริหารเข้าร่วมเป็นกรรมการในบริษัทดังกล่าว
และมีส่วนร่วมในการกำหนดนโยบาย ตลอดจนให้การสนับสนุนและคำแนะนำในเรื่องการรับประกันภัย
สินไหมทดแทน ระบบเทคโนโลยี และบัญชีการเงิน

2. Asia Insurance International (Holding) Limited มีสัดส่วนการลงทุนร้อยละ
41.70 โดยบริษัทดังกล่าวลงทุนในบริษัทประกันภัยในภูมิภาค ได้แก่ Asia Insurance
(Philippines) Corporation และ Cambodian Reinsurance Company ทั้งนี้
มีกรรมการของบริษัทฯ เข้าร่วมเป็นกรรมการในบริษัทดังกล่าวด้วย

2. ลักษณะการประกอบธุรกิจ

[]

2.1 ลักษณะผลิตภัณฑ์หรือบริการ

บริษัท กรุงเทพประกันภัย จำกัด (มหาชน) ดำเนินธุรกิจหลัก คือ ธุรกิจประกันวินาศภัย
ซึ่งสามารถจำแนกออกเป็นแต่ละสายผลิตภัณฑ์ ได้เป็น 4 ประเภท ดังนี้

1.  การประกันอัคคีภัย (Fire Insurance)

  คุ้มครองความเสียหายต่อสิ่งปลูกสร้างเนื่องจากไฟไหม้ ฟ้าผ่า
  หรือแรงระเบิดของแก๊สที่ใช้สำหรับทำแสงสว่างหรือประโยชน์เพื่อการอยู่อาศัย
  ความเสียหายเนื่องจากภัยเพิ่มพิเศษ เช่น ภัยลมพายุ ภัยยวดยานพาหนะ ภัยจากควัน
  ภัยเนื่องจากน้ำ ภัยเปียกน้ำ ภัยเนื่องจากไฟฟ้า ภัยต่อเครื่องไฟฟ้า ภัยระเบิด ภัยจากการจลาจล
  การนัดหยุดงาน และภัยอื่นๆ

  1.1 การประกันภัยสิทธิการเช่า

  ชดเชยผลประโยชน์ในกรณีเกิดไฟไหม้ ฟ้าผ่า หรือภัยอื่นที่เอาประกันภัยไว้ ซึ่งเกิดแก่สถานที่เช่า
  และทำให้โครงสร้างส่วนที่ใช้รับน้ำหนักของสถานที่เช่าได้รับความเสียหายถึงขนาดไม่สามารถใช้สถานที่เช่าประกอบกิจการใดๆได้
  อีกต่อไปโดยผลทางกฎหมาย หรือเทศบัญญัติว่าด้วยการนั้นเป็นเหตุให้ผู้เช่า เสียสิทธิการเช่า
  ซึ่งบริษัทจะจ่ายค่าสินไหมทดแทนสำหรับการสูญเสียของสิทธิการเช่าของผู้เอาประกันภัย
  สำหรับระยะเวลาเช่าที่เหลืออยู่

  1.2 การประกันธุรกิจหยุดชะงัก

  คุ้มครองความสูญเสียในทางการค้า (รายได้ของผู้เอาประกันภัย) เมื่อธุรกิจต้องหยุดชะงักลง
  อันเป็นผลสืบเนื่องจากความเสียหายที่เกิดต่อทรัพย์สิน ที่เอาประกันภัยไว้และเป็นทรัพย์สิน
  ที่มีผลต่อการค้าของ ผู้เอาประกัน

  1.3 การประกันอัคคีภัยที่อยู่อาศัยแบบประหยัดสำหรับรายย่อย (ไมโครอินชัวรันส์)

  คุ้มครองความเสียหายต่อสิ่งปลูกสร้างเนื่องจากไฟไหม้ ฟ้าผ่า ระเบิด ภัยจากยวดยานพาหนะ
  ภัยจากอากาศยาน และภัยเนื่องจากน้ำ

2.  การประกันภัยทางทะเลและขนส่ง (Marine Insurance)

  คุ้มครองความเสียหายที่เกิดขึ้นกับสินค้าและตัวเรือ
  ตลอดการเดินทางจนถึงจุดหมายปลายทางโดยปลอดภัย

  2.1 การประกันภัยการขนส่งสินค้าทางทะเล (Marine Cargo Insurance)

  คุ้มครองความเสียหาย
  ที่เกิดขึ้นกับสินค้าที่เอาประกันภัยในระหว่างการขนส่งทั้งในประเทศและระหว่างประเทศ
  ไม่ว่าจะเป็นการขนส่งทางเครื่องบิน เรือ รถไฟ รถบรรทุกหรือแม้แต่ทางไปรษณีย์

  2.2 การประกันภัยตัวเรือ (Marine Hull Insurance)

  คุ้มครองความเสียหายต่อตัวเรือ เครื่องจักร และอุปกรณ์ประจำเรือ ในกรณีที่ได้รับความสูญเสีย
  หรือเสียหายจากภัยทางทะเล เช่น ลมพายุ คลื่น หรือจากอุบัติเหตุต่างๆ นอกจากนั้น
  ยังคุ้มครองความรับผิดของเจ้าของเรือในกรณีที่ก่อให้เกิดความเสียหายต่อเรือลำอื่น

2.3 การประกันภัยความรับผิดของผู้ขนส่ง (Carriers’ Liability Insurance)

  คุ้มครองความสูญหายหรือความเสียหายหรือส่งมอบชักช้าของของที่ผู้เอาประกันภัยรับขน
  ซึ่งเกิดขึ้นในระหว่างการขนส่งและในระหว่างระยะเวลาประกันภัย

3.  การประภัยยานยนต์ (Motor Insurance)

จำแนกได้เป็น 2 ประเภทหลัก

  3.1 การประกันภัยรถยนต์ภาคบังคับ (Compulsory Motor Insurance)

  หมายถึง การประกันภัยรถยนต์ที่ถูกบังคับโดยบัญญัติแห่งกฎหมาย
  เพื่อความคุ้มครองต่อการสูญเสียของชีวิต
  ความบาดเจ็บทางร่างกายของบุคคลผู้ประสบภัยจากรถยนต์

3.2 การประกันภัยรถยนต์ภาคสมัครใจ (Voluntary Motor Insurance)

  หมายถึง การประกันภัยที่เกิดขึ้นโดยสมัครใจของเจ้าของรถยนต์ ผู้ครอบครองรถยนต์
  โดยมิได้เกิดจากการถูกบังคับตามบทบัญญัติของกฎหมายแต่อย่างใด สามารถแบ่งความคุ้มครองเป็น
  5 ประเภทดังนี้

  ประเภท 1: ให้ความคุ้มครองความเสียหายที่เกิดขึ้นต่อตัวรถยนต์หรืออุปกรณ์ติดประจำรถยนต์
  การบาดเจ็บ และการสูญเสียชีวิต ตลอดจนความรับผิดตามกฎหมายสำหรับการเสียชีวิต
  การบาดเจ็บ หรือการเสียหายต่อทรัพย์สินของบุคคลภายนอก

  ประเภท 2: ให้ความคุ้มครองต่อการสูญหายของรถยนต์ หรือไฟไหม้เท่านั้น
  และคุ้มครองความรับผิดตามกฎหมายสำหรับการเสียชีวิต การบาดเจ็บ
  หรือการเสียหายต่อทรัพย์สินของบุคคลภายนอก

  ประเภท 3: ให้ความคุ้มครองเฉพาะความรับผิดตามกฎหมาย สำหรับการเสียชีวิต การบาดเจ็บ
  หรือความเสียหายต่อทรัพย์สินของบุคคลภายนอก

  ประเภท 4: ให้ความคุ้มครองเฉพาะความรับผิดตามกฎหมายต่อทรัพย์สินของบุคคลภายนอก
  เท่านั้น

  ประเภท 5: ให้ความคุ้มครองต่อการสูญหายของรถยนต์ หรือไฟไหม้
  รวมถึงความเสียหายต่อรถยนต์เนื่องจากการชน กับยานพาหนะทางบก
  และคุ้มครองความรับผิดตามกฎหมายสำหรับการเสียชีวิต การบาดเจ็บ
  หรือการเสียหายต่อทรัพย์สินของบุคคลภายนอก

4. การประกันภัยเบ็ดเตล็ด (Miscellaneous Insurance)

  เป็นการประกันภัยที่อยู่นอกเหนือจากการประกันอัคคีภัย การประกันภัยทางทะเลและขนส่ง
  และการประกันภัยรถยนต์
  ซึ่งการประกันภัยเบ็ดเตล็ดให้ความคุ้มครองความสูญเสียหรือความเสียหายภายใต้กรมธรรม์ที่นอกเหนือจาก
  3 ประเภทแรก โดยสามารถแบ่งได้ ดังนี้

  4.1 การประกันภัยที่ให้ความคุ้มครองเกี่ยวกับบุคคล

  4.1.1 ประกันภัยอุบัติเหตุกลุ่ม (Group Personal Accident Insurance)

  คุ้มครองการเสียชีวิต การสูญเสียอวัยวะ และทุพพลภาพ รวมทั้งค่ารักษาพยาบาล
  อันเนื่องจากลูกจ้าง หรือพนักงาน
  ประสบอุบัติเหตุตามข้อกำหนดในเงื่อนไขที่ระบุไว้ในกรมธรรม์ประกันภัย

  4.1.2 การประกันภัยอุบัติเหตุส่วนบุคคล (Individual Personal Accident Insurance)

  คุ้มครองการเสียชีวิต การสูญเสียอวัยวะ และทุพพลภาพ รวมทั้งค่ารักษาพยาบาล
  อันเนื่องจากผู้เอาประกันภัยประสบอุบัติเหตุตามข้อกำหนดในเงื่อนไขที่ระบุไว้ในกรมธรรม์ประกันภัย

  4.1.3 การประกันภัยอุบัติเหตุสำหรับนักเรียน นิสิต นักศึกษา (Student Group Personal
  Accident Insurance)

  คุ้มครองการเสียชีวิต การสูญเสียอวัยวะ และทุพพลภาพ รวมทั้งค่ารักษาพยาบาล
  อันเนื่องจากนักเรียน นิสิต นักศึกษา
  ที่เอาประกันภัยประสบอุบัติเหตุตามข้อกำหนดในเงื่อนไขที่ระบุไว้ในกรมธรรม์ประกันภัย

  4.1.4 การประกันภัยอุบัติเหตุเดินทาง (Travel Accident Insurance)

  คุ้มครองการเสียชีวิต การสูญเสียอวัยวะ และทุพพลภาพ รวมทั้งค่ารักษาพยาบาล อัน
  เนื่องจากผู้เอาประกันภัยประสบอุบัติเหตุในระหว่างการเดินทาง ทั้งในประเทศและต่างประเทศ
  ภายในระยะเวลาการเดินทางที่ระบุไว้ในกรมธรรม์ประกันภัย

  4.1.5 ประกันภัยการเดินทางต่างประเทศ (Comprehensive Travel Accident
  Insurance)

  คุ้มครองการเสียชีวิต การสูญเสียอวัยวะ และทุพพลภาพ
  รวมทั้งค่ารักษาพยาบาลจากอุบัติเหตุและการเจ็บป่วย เงินชดเชยระหว่างรักษาตัวในโรงพยาบาล
  การสูญหายของกระเป๋าเดินทางและทรัพย์สินส่วนตัว ขณะที่เดินทางไปต่างประเทศ

  4.1.6 ประกันภัยชดเชยรายได้ระหว่างพักรักษาตัวในโรงพยาบาล (Hospital Income

  Insurance)

  ชดเชยผลประโยชน์เป็นเงินสดรายวัน
  ในกรณีที่ผู้เอาประกันภัยต้องเข้าพักรักษาตัวในโรงพยาบาลในฐานะคนไข้ใน
  อันเนื่องมาจากอุบัติเหตุและเจ็บป่วย

  4.1.7 การประกันภัยโรคมะเร็ง (Cancer Insurance)

  คุ้มครองการเกิดโรคมะเร็งเมื่อตรวจพบว่าเป็นมะเร็งเป็นครั้งแรก ยกเว้นที่ระบุไว้ในข้อยกเว้น
  ของกรมธรรม์ประกันภัย โดยบริษัทฯ จะจ่ายผลประโยชน์เต็มจำนวนของเงินเอาประกันภัย

  4.1.8 การประกันภัยอุบัติเหตุและสุขภาพกลุ่ม (Group Accident and Health
  Insurance)

  คุ้มครองเกี่ยวกับค่าใช้จ่ายในการรักษาพยาบาล รวมทั้งผลประโยชน์ค่ารักษาพยาบาลต่าง ๆ
  ของผู้ได้รับความคุ้มครองไม่ว่าจะเกิดจากอุบัติเหตุ หรือเจ็บป่วย
  ที่มิได้ระบุไว้ในข้อยกเว้นของกรมธรรม์ประกันภัย

  4.1.9 การประกันภัยอุบัติเหตุและสุขภาพบุคคล (Personal Accident and Health
  Insurance)

  คุ้มครองเกี่ยวกับค่าใช้จ่ายในการรักษาพยาบาล รวมทั้งผลประโยชน์ค่ารักษาพยาบาลต่าง
  ๆของผู้เอาประกันภัยไม่ว่าจะเกิดจากอุบัติเหตุ หรือเจ็บป่วย
  ที่มิได้ระบุไว้ในข้อยกเว้นของกรมธรรม์ประกันภัย

  4.1.10 การประกันภัยพิทักษ์โรคร้ายแรง (Critical Illness Insurance)

  คุ้มครองการเจ็บป่วยด้วยโรคร้ายแรงที่เกิดขึ้นโดยทางตรง หรือโดยทางอ้อม และได้รับการ
  วินิจฉัยจากแพทย์เป็นครั้งแรก ยกเว้นที่ระบุไว้ในข้อยกเว้นของกรมธรรม์ประกันภัย โดยบริษัทฯ
  จะชดเชยผลประโยชน์เต็มจำนวนของเงินเอาประกันภัย
  และผลประโยชน์ค่ารักษาต่อเนื่องเป็นรายเดือนจากโรคร้ายแรงดังกล่าว

4.1.11 การประกันภัยอุบัติเหตุสำหรับผู้ขับขี่รถจักรยานยนต์รับจ้าง (มอเตอร์ไซด์ยิ้ม)

  คุ้มครองการเสียชีวิต การสูญเสียอวัยวะ และทุพพลภาพ
  รวมทั้งชดเชยผลประโยชน์เป็นเงินสดรายวัน
  อันเนื่องจากผู้เอาประกันภัยประสบอุบัติเหตุตามข้อกำหนดในเงื่อนไขที่ระบุไว้ในกรมธรรม์ประกันภัย

  4.1.12 การประกันภัยอุบัติเหตุเดินทางธุรกิจนำเที่ยวและมัคคุเทศก์ (Travel Accident
  Insurance for Group of Tourist)

  คุ้มครองการเสียชีวิต การสูญเสียอวัยวะ และทุพพลภาพ ค่ารักษาพยาบาล
  รวมถึงขยายความคุ้มครองกีฬาอันตราย อัน
  เนื่องจากผู้เอาประกันภัยประสบอุบัติเหตุในระหว่างการเดินทาง ทั้งในประเทศและต่างประเทศ
  ภายในระยะเวลาการเดินทางที่ระบุไว้ในกรมธรรม์ประกันภัย

4.1.13 การประกันภัย 200 สำหรับรายย่อย (PA 200 Micro Insurance)

คุ้มครองการเสียชีวิต การสูญเสียมือ เท้า การสูญเสียสายตา หรือทุพพลภาพถาวรสิ้นเชิง

  เนื่องจากอุบัติเหตุรวมถึงการขับขี่หรือโดยสารรถจักรยานยนต์
  และคุ้มครองค่าใช้จ่ายในการจัดงานศพกรณีเสียชีวิตจากเจ็บป่วย (มีระยะเวลารอคอย 120 วัน)

4.2 การประกันภัยที่ให้ความคุ้มครองเกี่ยวกับ ทรัพย์สิน

  4.2.1 การประกันภัยความเสี่ยงภัยทรัพย์สิน (Accidental Damage (Property)
  Insurance)

  คุ้มครองตัวอาคาร ทรัพย์สินในอาคาร เครื่องจักร รวมถึงสต๊อกสินค้า อันมีผลจากไฟไหม้ ฟ้าผ่า
  ภัยระเบิด ภัยอากาศยาน ภัยจากควัน ภัยน้ำท่วม ฯลฯ

  4.2.2 การประกันภัยโจรกรรม (Burglary Insurance)

  คุ้มครองความสูญเสีย
  หรือเสียหายต่อทรัพย์สินที่เอาประกันภัยอันเกิดจากการถูกลักทรัพย์โดยบุคคลภายนอกและความเสียหายต่อตัวอาคารที่เก็บทรัพย์สินที่เอาประกันภัย

  4.2.3 การประกันภัยการเสี่ยงภัยทุกชนิด (All Risk Insurance)

  คุ้มครองความสูญเสีย
  หรือเสียหายต่อทรัพย์สินที่เอาประกันภัยอันเกิดจากอุบัติเหตุใดๆที่ไม่ได้ระบุไว้ในข้อยกเว้นของกรมธรรม์ประกันภัย

  4.2.4 การประกันภัยกระจก (Plate Glass Insurance)

  คุ้มครองการแตกหักของกระจกอันเกิดจากอุบัติเหตุที่มิได้ระบุไว้ในข้อยกเว้นของกรมธรรม์ประกันภัย
  เช่น กระจกสำนักงาน ห้องโชว์ กระจกประตู

4.2.5 การประกันภัยสำหรับเงิน (Money Insurance)

  คุ้มครองความสูญเสียเงินสด เช็ค พันธบัตร ธนาณัติ หรือทรัพย์สินอื่นๆจากการชิงทรัพย์ ปล้นทรัพย์
  การโจรกรรมเงินจากตู้นิรภัยหรือห้องนิรภัยที่อยู่ในสถานที่เอาประกัน
  หรืออยู่ในระหว่างการขนส่งรวมถึงความเสียหายต่อตู้นิรภัย หรือห้องนิรภัยของผู้เอาประกัน

  4.2.6 การประกันภัยแผ่นป้ายโฆษณา (Neon Sign Insurance)

  คุ้มครองความเสียหายต่อแผ่นป้ายหรือไฟนีออนโฆษณา เนื่องจากไฟไหม้ ฟ้าผ่า ระเบิด ลักทรัพย์
  หรืออุบัติเหตุอันเกิดจากภายนอก รวมถึงความรับผิดต่อบุคคลภายนอก

  4.2.7 การประกันภัยเบ็ดเสร็จคุ้มครองผู้ค้าอัญมณี (Jewelry Block Insurance)

  คุ้มครองความสูญเสีย หรือเสียหายต่อทรัพย์สินที่เอาประกันภัย เช่น เพชรพลอย อัญมณี ทองคำ
  ทองคำขาว ทองแท่ง เงินแท่ง นาฬิกา และทรัพย์สินอื่นๆ รวมถึงสต๊อกสินค้าของผู้ค้าอัญมณี
  ที่ระบุไว้ในหน้าตารางกรมธรรม์ประกันภัย
  อันเกิดจากอุบัติเหตุใดๆที่ไม่ได้ระบุไว้ในข้อยกเว้นของกรมธรรม์ประกันภัย เช่นไฟไหม้ ฟ้าผ่า
  ภัยระเบิด ภัยอากาศยาน น้ำท่วมฯลฯ

  4.2.8 การประกันภัยทรัพย์สินคุ้มครองการก่อการร้าย (Terrorism Insurance)

  คุ้มครองความสูญเสีย หรือเสียหายของทรัพย์สินของผู้เอาประกันภัยอันมีสาเหตุจาก ภัยก่อการร้าย
  การถูกปาระเบิด หรือถูกวางระเบิดโดยบุคคลภายนอก

  4.2.9 การประกันภัยร้านทอง (Gold Shop Insurance)

  คุ้มครองความเสียหายต่อทองคำที่มีไว้เพื่อจำหน่ายอันเกิดจากการชิงทรัพย์ การปล้นทรัพย์
  การวิ่งราวทรัพย์ รวมถึงความเสียหายต่อตัวอาคาร ตู้นิรภัย กระจก เฟอร์นิเจอร์
  เครื่องใช้และอุปกรณ์ต่าง ๆ ตู้แสดงทองคำ และ ชดเชยผลประโยชน์การเสียชีวิต
  การสูญเสียอวัยวะ สายตา หรือทุพพลภาพถาวรสิ้นเชิง และค่ารักษาพยาบาลแก่ผู้เอาประกันภัย
  บุคคลในครอบครัวของผู้เอาประกันภัย ลูกจ้าง และลูกค้าจากภัยที่ระบุข้างต้น

10. การประกันภัยทรัพย์สินคุ้มครองภัยจากเหตุการณ์ความไม่สงบ (Political Violence for
    Property Insurance)

  คุ้มครองทรัพย์สินที่เอาประกันภัยได้รับความเสียหายทางกายภาพโดยตรงจากสาเหตุการนัดหยุดงาน
  (Strike) การจลาจล (Riot) การก่อวินาศกรรม (Sabotage) การกระทำอันมีเจตนาร้าย
  การกระทำอันมีเจตนาร้าย (Malicious Act) เพื่อผลทางการเมือง ศาสนา
  หรือลัทธินิยมหรือการก่อความวุ่นวายทางการเมือง (Civil Commotion) และการก่อการร้าย
  (Terrorism) รวมถึงการโจรกรรมอันเกิดจากการลักทรัพย์ ชิงทรัพย์ ปล้นทรัพย์ วิ่งราวทรัพย์
  ที่เกิดขึ้นระหว่าง หรือต่อเนื่องภายหลังจากเหตุการณ์ความไม่สงบ

4.2.11 การประกันภัยสำหรับสำหรับการขยายระยะเวลาการรับประกันภัยของเครื่องใช้ไฟฟ้า

  (Exterded Warranty Insurance)

  คุ้มครองความเสียหายของอุปกรณ์เครื่องใช้ไฟฟ้า อันเป็นผลสืบเนื่องมาจากการขัดข้องทางจักรกล
  ทางไฟฟ้า และอิเลคทรอนิคส์ต่อเครื่องไฟฟ้า ในระยะระหว่างเวลาเอาประกันภัย

12. การประกันภัยเพื่อผู้จัดจำหน่ายและผู้ให้เช่าซื้อรถจักรยานยนต์ (Motorcycle Insurance)

  ให้ความคุ้มครองต่อการสูญหายของรถจักรยานยนต์
  รวมถึงความเสียหายโดยสิ้นเชิงต่อรถจักรยานยนต์

  4.3 การประกันภัยที่ให้ความคุ้มครองเกี่ยวกับงานวิศวกรรม

  4.3.1 การประกันภัยการเสี่ยงภัยทุกชนิดของผู้รับเหมา (Contractors’ All Risks
  Insurance)

  คุ้มครองความเสียหายต่องานก่อสร้างเนื่องจากภัยธรรมชาติ ไฟไหม้ ระเบิด ความประมาท
  การสูญเสียของวัสดุที่ใช้ในการก่อสร้าง และภัยจากอุบัติเหตุอื่นๆในระหว่างการก่อสร้าง
  หรืออาจรวมถึงระยะเวลาบำรุงรักษา
  และขยายรวมถึงความรับผิดตามกฎหมายต่อบุคคลภายนอกเนื่องจากปฏิบัติงานก่อสร้างดังกล่าว

  4.3.2 การประกันภัยการติดตั้งเครื่องจักร (Erection All Risks Insurance)

  คุ้มครองความเสียหายต่อเครื่องจักรที่กำลังติดตั้ง หรือกำลังทดสอบเดินเครื่องจากภัยธรรมชาติ
  ไฟไหม้ ระเบิด ประมาท และภัยจากอุบัติเหตุอื่นๆ
  และขยายรวมถึงความรับผิดตามกฎหมายต่อบุคคลภายนอกเนื่องจากการติดตั้งเครื่องจักร

  4.3.3 การประกันภัยหม้อกำเนิดไอน้ำและถังอัดความดัน (Boiler & Pressure Vessel

  Insurance)

  คุ้มครองความเสียหายของหม้อน้ำจากการระเบิด ฟุบแฟบ เนื่องจากแรงอัดภายใน
  หรือแรงดันภายนอก และความคุ้มครองนี้ขยายรวมถึงความรับผิดตามกฎหมายต่อบุคคลภายนอก

  4.3.4 การประกันภัยเครื่องอุปกรณ์อิเล็กทรอนิกส์ (Electronic Equipment Insurance)

  คุ้มครองความเสียหายของอุปกรณ์อิเล็กทรอนิกส์ ชิ้นส่วนอิเล็กทรอนิกส์
  และอุปกรณ์ที่ใช้เพื่อบันทึกข้อมูลอันเนื่องจากอุบัติเหตุที่เกิดขึ้นโดยเฉียบพลัน
  นอกจากนี้ยังครอบคลุมถึงค่าใช้จ่ายที่เพิ่มขึ้นอันเกิดจากการใช้อุปกรณ์อิเล็กทรอนิกส์อื่นที่นำมาทดแทนเครื่องที่ได้รับความสูญเสีย

  4.3.5 การประกันภัยเครื่องจักรที่ใช้ในการก่อสร้าง (Contractors’ Plant and
  Equipment Insurance)

  คุ้มครองเครื่องจักรที่ใช้ในการก่อสร้าง อันมีผลมาจากไฟไหม้ ฟ้าผ่า โจรกรรม
  การออกแบบผิดพลาด รวมถึงอุบัติเหตุอื่นๆและภัยธรรมชาติ

4.3.6 การประกันภัยเครื่องจักร (Machinery Breakdown Insurance)

  คุ้มครองความเสียหายที่เกิดโดยฉับพลันของเครื่องจักรอันเนื่องจากการหล่อ
  หรือการใช้วัสดุที่ไม่มีคุณภาพ ความบกพร่องในการออกแบบ ความบกพร่องในการติดตั้ง
  การระเบิดในทางฟิสิกส์ ไฟฟ้าลัดวงจร
  พายุหรือเหตุอื่นใดซึ่งมิได้ระบุยกเว้นไว้ในกรมธรรม์ประกันภัย

4.4 การประกันภัยที่ให้ความคุ้มครองเกี่ยวกับความรับผิดตามกฎหมาย

  4.4.1 การประกันภัยความรับผิดต่อบุคคลภายนอก (Public Liability Insurance)

  คุ้มครองความรับผิดตามกฎหมายของผู้เอาประกันต่อการสูญเสียชีวิต ความบาดเจ็บ
  หรือทรัพย์สินของบุคคลภายนอกที่มิได้เป็นลูกจ้าง หรือบุคคลภายในครอบครัวของผู้เอาประกันภัย
  อันเกิดขึ้นโดยอุบัติเหตุจากการประมาทเลินเล่อของผู้เอาประกันภัย

  4.4.2 การประกันภัยความรับผิดของนายจ้าง (Employer’s Liability Insurance)

  คุ้มครองความรับผิดของนายจ้างที่มีต่อลูกจ้าง
  ตามประมวลกฎหมายแพ่งและพาณิชย์ในกรณีถูกฟ้องร้องเรียกค่าชดเชย
  เนื่องจากความประมาทเลินเล่อของนายจ้างในการละเลยการดูแลเอาใจใส่สภาพความปลอดภัยในการทำงานของลูกจ้างตามสมควร
  ทำให้ลูกจ้างได้รับบาดเจ็บ เสียชีวิตหรือทุพพลภาพ

  4.4.3 การประกันภัยความรับผิดสำหรับผู้ประกอบวิชาชีพทางการแพทย์ (Medical
  Malpractice Liability Insurance (Practitioners))

  คุ้มครองผู้ประกอบวิชาชีพแพทย์
  อันเกิดจากความผิดพลาดหรือความประมาทเลินเล่อในการประกอบวิชาชีพของแพทย์
  ซึ่งทำให้คนไข้บาดเจ็บ หรือเสียชีวิต

  4.4.3 การประกันภัยความรับผิดทางวิชาชีพสำหรับโรงพยาบาล (Medical Malpractice
  Liability Insurance (Institution))

  คุ้มครองผู้ประกอบวิชาชีพของโรงพยาบาล
  อันเกิดจากความผิดพลาดหรือความประมาทเลินเล่อในการประกอบวิชาชีพของโรงพยาบาล
  ซึ่งทำให้คนไข้บาดเจ็บ หรือเสียชีวิต

  4.4.5 การประกันภัยความรับผิดทางวิชาชีพสำหรับสถาปนิกและวิศวกร (Professional
  Liability Insurance Architects and Engineers)

  คุ้มครองผู้ประกอบวิชาชีพสถาปนิกและวิศวกรอันเกิดจากความผิดพลาดหรือความประมาทเลินเล่อในการประกอบวิชาชีพสถาปนิก
  และวิศวกร ส่งผลให้เกิดความเสียหายต่อบุคลภายนอก ทรัพย์สิน และงานก่อสร้างต่างๆ

  4.4.6 การประกันภัยความรับผิดของผู้บริหารและเจ้าหน้าที่ (Directors’ and Officers’
  Liability Insurance)

  คุ้มครองกรรมการ พนักงานหรือลูกจ้างอันเนื่องมาจากความผิดพลาดในการปฏิบัติหน้าที่

  4.4.7 การประกันภัยเงินทดแทนแรงงาน (Workmen’s Compensation Insurance)

  คุ้มครองความรับผิดตามกฎหมายของนายจ้างอันเกี่ยวกับเงินทดแทนแรงงาน
  เมื่อลูกจ้างประสบอุบัติเหตุหรือขณะปฏิบัติหน้าที่จะได้รับการทดแทนตามสิทธิที่กำหนดไว้ในกฎหมายแรงงาน
  ได้แก่ ค่ารักษาพยาบาล เงินทดแทนการสูญเสียอวัยวะ การสูญเสียชีวิต เป็นต้น ฯลฯ

8.  กรมธรรม์ประกันภัยความรับผิดตามกฎหมายอันเกิดจากการประกอบกิจการควบคุมประเภทที่ 3
    ตาม พรบ. ควบคุมน้ำมันเชื้อเพลิ (Oil Service Station Insurance Policy)

  คุ้มครองความรับผิดตามกฎหมายของผู้เอาประกันภัย
  อันเกิดจากการประกอบกิจการน้ำมันเชื้อเพลิงหรือการจัดเก็บน้ำมันเชื้อเพลิงในสถานที่ประกอบการ
  และส่งผลให้เกิดความสูญเสียหรือเสียหายต่อชีวิตและทรัพย์สินของผู้ที่ได้รับความเสียหาย

  4.4.9
  กรมธรรม์ประกันภัยความรับผิดตามกฎหมายที่เกิดจากความบกพร่องในการปฏิบัติงานไม่เป็นไปตามเกณฑ์มาตรฐานการตรวจสอบตามกฎหมายในฐานะผู้ตรวจสอบอาคาร
  (Building Inspector Insurance Policy)

  คุ้มครองความรับผิดตามกฎหมายของผู้ตรวจสอบอาคาร
  อันเกิดจากการปฏิบัติงานที่ไม่เป็นไปตามเกณฑ์มาตรฐานการตรวจสอบตามกฎหมายในฐานะผู้ตรวจสอบอาคาร
  และส่งผลให้เกิดความสูญเสียหรือเสียหายต่อชีวิตและทรัพย์สินของบุคคลภายนอก

  4.4.10
  กรมธรรม์ประกันภัยความรับผิดตามกฎหมายต่อความเสียหายที่เกิดขึ้นจากสินค้าที่ไม่ปลอดภัย
  (Legal Liability Insurance From Unsafe Product)

  คุ้มครองความรับผิดตามกฎหมายของผู้เอาประกันภัย
  ต่อผู้เสียหายอันสืบเนื่องหรือเป็นผลมาจากผลิตภัณฑ์ที่เอาประกันภัยซึ่งเป็นสินค้าที่ไม่ปลอดภัยสำหรับความสูญเสียต่อชีวิต
  ร่างกายสุขภาพ อนามัย และทรัพย์สินของผู้เสียหาย
  รวมทั้งค่าใช้จ่ายในการต่อสู้คดีที่ได้รับการยินยอมเป็นลายลักษณ์อักษรจากบริษัท

  4.4.11
  กรมธรรม์การประกันภัยความรับผิดตามกฎหมายจากการขนส่งวัตถุอันตรายทางบก(Transportation
  Of Hazard Material Liability Insurance)

  คุ้มครองความรับผิดตามกฎหมายของผู้เอาประกันภัย อันเกิดจากการรั่วไหล การระเบิด
  หรือการติดไฟของวัตถุอันตรายที่ทำการขนส่งโดยผู้เอาประกันภัยและส่งผลให้เกิดความสูญเสียหรือเสียหายต่อชีวิตและทรัพย์สินของบุคคลภายนอก
  รวมทั้งค่าใช้จ่ายต่างๆในการบรรเทาความเสียหายและการฟื้นฟูให้กลับสู่สภาพเดิม

  4.5 การประกันภัยที่ให้ความคุ้มครองเกี่ยวกับภัยอื่นๆ

  4.5.1 การประกันภัยความซื่อสัตย์ของลูกจ้าง (Fidelity Guarantee Insurance)

  คุ้มครองความเสียหายทางการเงินที่เกิดขึ้นแก่นายจ้าง ในกรณีที่ลูกจ้างทุจริต หรือยักยอกเงิน
  หรือตราสารทางการเงินของนายจ้าง

  4.5.2 การประกันภัยอิสรภาพ (Bail Bond Insurance)

  คุ้มครองกรณีที่ผู้เอาประกันภัยถูกดำเนินคดี และถูกควบคุมตัวในคดีอาญา
  อันเนื่องมาจากกระทำผิดโดยประมาท แบ่งเป็นก่อนกระทำความผิดและหลังกระทำความผิด

  4.5.3 การประกันภัยสินเชื่อทางการค้า (Trade Credit Insurance)

  คุ้มครองความเสียหายของผู้ขายสินค้าในกรณีที่ส่งสินค้าไปยังลูกค้า/ผู้ซื้อสินค้าแล้วไม่ได้รับชำระค่าสินค้า
  อันเนื่องมาจากความเสี่ยงทางการค้า และความเสี่ยงทางการเมือง

4.5.4 กรมธรรม์ประกันภัยสำหรับผู้จัดงาน (Event Cancellation Insurance)

  คุ้มครองค่าใช้ต่างๆจ่ายที่สูญเสียไปเนื่องจากการหยุดชะงัก ยกเลิก เลื่อนการจัดงาน
  หรือเปลี่ยนแปลงสถานที่จัดงาน เนื่องจากเหตุการณ์ที่อยู่นอกเหนือการควบคุมของผู้เอาประกันภัย
  รวมถึงจะชดเชยการลดลงของผลกำไรจากการจากสาเหตุดังกล่าว

  4.5.5 ประกันภัยพร้อมสรรพสำหรับเจ้าบ้าน (Home Multicover Insurance)

  คุ้มครองความสูญเสีย หรือเสียหายต่อตัวอาคารและทรัพย์สินภายในอาคารอันมีสาเหตุจาก อัคคีภัย
  ฟ้าผ่า ระเบิด ภัยน้ำท่วม ภัยจากยานพาหนะ ภัยจาการการไหลล้น หรือการแตกของแทงก์น้ำ
  ภัยจากการโจรกรรม และภัยธรรมชาติ
  นอกจากนี้ยังรวมถึงค่าใช้จ่ายพิเศษสำหรับการเปลี่ยนที่พักอาศัยชั่วคราว และการสูญเสียค่าเช่า
  รวมทั้งความบาดเจ็บทางร่างกายและทรัพย์สินของบุคคลภายนอก

  4.5.6 การประกันภัยผู้เล่นกอล์ฟ (Golfer’s Indemnity Insurance)

  คุ้มครองความบาดเจ็บทางร่างกายของผู้เอาประกันภัย รวมทั้งการการเสียชีวิต ทุพพลภาพ
  และการสูญเสียอวัยวะ ความรับผิดต่อบุคคลภายนอก อุปกรณ์การเล่นกอล์ฟ
  และการทำโฮล-อิน-วัน

  4.5.7 การประกันภัยร้านค้า (Shop Multicover Insurance)

  คุ้มครองความเสียหายของตัวอาคาร และทรัพย์สินภายในอาคาร อันมีสาเหตุจาก ไฟไหม้ ฟ้าผ่า
  ระเบิด การนัดหยุดงาน ลมพายุ การถูกชน โดยยานพาหนะ และการแตกของแทงก์น้ำ
  ความคุ้มครองนี้รวมถึงการโจรกรรม ความสูญเสียของเงินอันเกิดจากการชิงทรัพย์ ปล้นทรัพย์
  ความเสียหายของกระจก ความบาดเจ็บ ทุพพลภาพ และการเสียชีวิตอันเกิดจากอุบัติเหตุ

  4.5.8 การประกันภัยคุ้มครองการว่างงาน (Unemployment Insurance)

  จ่ายค่าทดแทนให้แก่ผู้เอาประกันภัย อันมีสาเหตุจากการที่ผู้เอาประกันภัยถูกเลิกจ้าง
  หรือนายจ้างปิดกิจการ

4.5.9 การประกันภัยเครื่องบิน (Aviation Insurance)

  คุ้มครองความเสียหายต่อตัวเครื่องบิน อันเกิดจากอุบัติเหตุ
  และความรับผิดชอบตามกฎหมายที่มีต่อบุคคลภายนอก อันเกิดจากเครื่องบินที่เอาประกันภัย

  4.5.10 การประกันอุบัติเหตุของนักบินและลูกเรือ (Aviation Personal Accident
  Insurance)

  ชดเชยการสูญเสียชีวิต อวัยวะ และการบาดเจ็บของนักบิน และลูกเรือ
  ขณะปฏิบัติหน้าที่อันเนื่องจากอุบัติเหตุ

  4.5.11 การประกันภัยผู้ค้ำประกันเงินกู้ (Surety Bond Insurance)

  คุ้มครองในนามของผู้เอาประกันภัย/ผู้ค้ำประกันภัยให้กับผู้ให้กู้ สำหรับจำนวนเงินกู้ค้างชำระ
  ตามสัญญาค้ำประกันที่ตกลงไว้

  4.5.12 การประกันภัยชดเชยผลประโยชน์จากอุบัติเหตุการใช้รถยนต์ (Motor Accident

  Compensation Insurance)

  จ่ายค่าทดแทนให้แก่ผู้เอาประกันภัย
  ในกรณีที่เกิดอุบัติเหตุจากการใช้รถเป็นเหตุให้ต้องเข้ารักษาตัวเป็นผู้ป่วยใน
  รวมถึงเงินชดเชยค่าเดินทางระหว่างซ่อมรถ
  การประกันภัยโจรกรรมสำหรับทรัพย์สินส่วนบุคคลที่อยู่ภายในรถยนต์
  และเงินปลอบขวัญกรณีรถเอาประกันภัยเป็นฝ่ายถูก

  4.5.13 การประกันภัยสำหรับงานมงคลสมรส (Wedding Insurance)

  คุ้มครองความสูญเสียหรือความเสียหายอันเกิดจากผู้เอาประกันภัยหรือบิดามารดาของผู้เอาประกันภัยเสียชีวิตหรือได้รับความบาดเจ็บหรือเจ็บป่วยรุนแรง
  ความเสียหายของชุดแต่งงาน ที่อยู่อาศัยของผู้เอาประกันภัยเสียหายหรือไฟไหม้
  รวมถึงสถานที่จัดงาน/โรงแรมเสียหายจนไม่สามารถจัดงานแต่งงานสมรสได้

4.5.14 การประกันภัยอื่น ๆ (Other Insurance)

  นอกเหนือจากการประกันภัยชนิดต่างๆที่กล่าวแล้วข้างต้น บริษัทฯ
  ยังอาจจัดหาหรือจัดทำประกันภัยชนิดอื่นๆ ให้ทันต่อการเปลี่ยนแปลงทางสังคม สภาวะเศรษฐกิจ
  และมีความหลากหลาย เพื่อสนองความต้องการของประชาชน

ประกันภัยต่อ (Reinsurance)

บริษัทฯ ได้ดำเนินธุรกิจทั้งการเอาประกันภัยต่อ และรับประกันภัยต่อ
ตามพระราชบัญญัติประกันวินาศภัย พ.ศ.2535 มาตรา 31(2)
ซึ่งแก้ไขเพิ่มเติมตามพระราชบัญญัติประกันวินาศภัย (ฉบับที่ 2) พ.ศ. 2551
ได้กำหนดห้ามมิให้มีจำนวนเงินเอาประกันภัยเกินกว่าร้อยละ 10 ของเงินกองทุน (Capital
Fund) ทำให้บริษัทฯ ต้องเอาประกันภัยต่อออกไป (Outward Reinsurance)
เพื่อเพิ่มศักยภาพในการรับประกันที่มีมูลค่าสูง ๆ
และช่วยลดความเสี่ยงภัยโดยกระจายความเสี่ยงภัยของบริษัทฯ ในรูปแบบ ดังนี้คือ

1.  การเอาประกันภัยต่อออกเฉพาะราย (Outward Facultative Reinsurance)

  เป็นการประกันภัยต่อแบบเป็นราย ๆ
  และบริษัทประกันภัยต่อมีอิสระในการคัดเลือกรับงานโดยสามารถตอบรับหรือปฏิเสธได้เช่นเดียวกัน

2.  การประกันภัยต่อออกตามสัญญา (Outward Treaty Reinsurance)

  เป็นสัญญาที่บริษัทรับประกันภัยต่อให้ความวางใจ และให้อิสระในการจัดสรรงานแก่บริษัท
  เอาประกันภัยต่อ ทั้งนี้ บริษัทฯ มีการทำสัญญาประกันภัยต่อ 2 แบบคือ
  การประกันภัยต่อตามสัญญาแบบเป็นสัดส่วน (Proportional Treaty)
  และการประกันภัยต่อตามสัญญาแบบไม่เป็นสัดส่วน (Non-Proportional Treaty)

ขณะเดียวกัน บริษัทฯ มีการรับประกันภัยต่อ(Inward Reinsurance)
จากบริษัทประกันภัยทั้งภายในและต่างประเทศ ในรูปแบบการรับประกันภัยต่อตามสัญญา (Inward
Treaty Reinsurance) และรับประกันภัยต่อเฉพาะราย (Inward Facultative
Reinsurance)

นโยบายในการรับประกันภัย

ในปี 2556 บริษัท กรุงเทพประกันภัย จำกัด (มหาชน) มีนโยบายในการรับประกันภัย ดังนี้

1. พิจารณารับประกันภัยตามความเสี่ยงภัย และกำหนดเงื่อนไขความคุ้มครอง, อัตราเบี้ยประกันภัย
และความรับผิดชอบส่วนแรกให้เหมาะสมกับความเสี่ยงภัยที่แท้จริง
โดยมุ่งเน้นงานที่มีความเสี่ยงภัยต่ำถึงปานกลาง

2. พิจารณารับประกันสำหรับความเสี่ยงภัยทางธรรมชาติ เช่น แผ่นดินไหว น้ำท่วม ลมพายุ
อย่างเคร่งครัด โดยกำหนดจำนวนความคุ้มครองที่เหมาะสมกับความเสี่ยงภัยในแต่ละพื้นที่นั้น ๆ

3. ไม่แข่งขันทางด้านราคาที่ไม่คุ้มกับความเสี่ยงภัย

4. จัดทำ Risk Survey
เพื่อประเมินความเสี่ยงภัยรวมถึงจัดทำข้อเสนอแนะและติดตามผลการปรับปรุงความเสี่ยงภัย
ตามระยะเวลาที่กำหนดอย่างเคร่งครัด

การตั้งสำรองค่าสินไหมทดแทน

บริษัทฯได้มีการตั้งเงินสำรองค่าสินไหมทดแทนซึ่งประกอบด้วย
เงินสำรองที่จัดสรรสำหรับความเสียหายที่บริษัทฯได้รับรู้แล้ว
เงินสำรองสำหรับความเสียหายที่ยังไม่ได้รับรายงาน เงินสำรองสำหรับความเสียหายที่ไม่ได้บันทึก
พัฒนาการค่าสินไหมเพิ่มลดในอนาคต และ
เงินสำรองค่าสินไหมทดแทนสำหรับความเสียหายที่ปิดไปแล้วและอาจมีการรื้อฟื้นขึ้นมาใหม่อีกครั้ง
ด้วยวิธีการมาตรฐานสากลตามหลักการคณิตศาสตร์ประกันภัย
ภายใต้ประกาศของสำนักงานคณะกรรมการกำกับและส่งเสริมการประกอบธุรกิจประกันภัย
ในพระราชบัญญัติประกันวินาศภัย (ฉบับที่ 2) พ.ศ. 2551

ปัจจัยสำคัญที่มีผลกระทบต่อโอกาส หรือข้อจำกัดการประกอบธุรกิจ ปี 2556

1. อัตราขยายตัวทางเศรษฐกิจของไทยที่ชะลอตัวลง ผลกระทบจากการส่งออกที่เติบโตลดลง
เนื่องจากการชะลอตัวของเศรษฐกิจประเทศคู่ค้าสำคัญอย่างจีน ญี่ปุ่น และสหรัฐอเมริกา
ตลอดจนการอุปโภค-บริโภคและกำลังซื้อภายในประเทศไทยที่หดตัว
เป็นผลมาจากการสิ้นสุดมาตรการกระตุ้นเศรษฐกิจของรัฐบาล โดยเฉพาะโครงการรถยนต์คันแรก
ซึ่งก่อนหน้านี้ถือเป็นปัจจัยสำคัญที่ช่วยกระตุ้นการใช้จ่ายและเศรษฐกิจภายในประเทศได้เป็นอย่างดี
ในขณะที่แผนการลงทุนของภาครัฐ ได้แก่ การลงทุนตาม พ.ร.บ.
เงินกู้เพื่อลงทุนในโครงสร้างพื้นฐาน 2 ล้านล้านบาท และพ.ร.ก.บริหารจัดการน้ำ 3.5
แสนล้านบาท ไม่สามารถดำเนินการได้ทันภายในปี 2556

2. การชุมนุมทางการเมืองต่อต้านรัฐบาลในช่วงปลายปี ซึ่งโดยปกติเป็นช่วง High Season
ของการท่องเที่ยวและการจับจ่ายใช้สอยในช่วงเทศกาล
ส่งผลกระทบต่อธุรกิจที่เกี่ยวข้องกับการท่องเที่ยว
รวมทั้งส่งผลต่อพฤติกรรมในการจับจ่ายใช้สอยของผู้บริโภคและการลงทุนของผู้ประกอบการ
เนื่องจากไม่มั่นใจต่อเสถียรภาพทางการเมืองของรัฐบาล

3.จำนวนอู่ซ่อมรถยนต์และช่างซ่อมรถไม่เพียงพอกับปริมาณรถยนต์ที่เพิ่มขึ้นอย่างมาก
ทำให้ลูกค้าต้องใช้เวลาในการรอรถเข้าซ่อมเป็นเวลานาน
ส่งผลกระทบต่อความพึงพอใจของลูกค้าของบริษัทประกันภัย นอกจากนี้ ต้นทุนค่าจ้างช่างซ่อมรถยนต์
ค่าสีและอะไหล่ที่เพิ่มขึ้น ยังส่งผลให้ต้นทุนค่าซ่อมรถปรับเพิ่มสูงขึ้นด้วย

4.
บริษัทประกันภัยต่อต่างประเทศบางแห่งยังคงขอยืดระยะเวลาการจ่ายสินไหมทดแทนจากเหตุการณ์อุทกภัยเมื่อปลายปี
2554 ออกไป รวมทั้งตั้งเงื่อนไขให้ต้องแฮร์คัต หรือลดค่าสินไหมทดแทน ที่จะต้องจ่ายลง
ส่งผลกระทบต่อบริษัทประกันภัยที่ชำระค่าสินไหมทดแทนให้กับลูกค้าไปก่อนเต็มจำนวนแล้ว
และอยู่ระหว่างเรียกร้องค่าสินไหมทดแทนคืนจากบริษัทประกันภัยต่อ

5. กาารสนับสนุนของภาครัฐในการออกประกันภัยราคาถูก สำหรับผู้มีรายได้น้อย

(ไมโครอินชัวรันส์) เช่น กรมธรรม์ประกันอุบัติเหตุส่วนบุคคลราคาเพียง 200 บาท
มีวางจำหน่ายในช่องทางที่หลากหลายทั้งธนาคาร ไปรษณีย์ และร้านสะดวกซื้อ
เพื่อให้เข้าถึงกลุ่มเป้าหมายหลักคือ กลุ่ม

ผู้ประกอบอาชีพอิสระที่ไม่มีสวัสดิการคุ้มครองใด ๆ ซึ่งมีอยู่เป็นจำนวนมาก

6. จำนวนผู้ใช้อุปกรณ์สื่อสารพกพา เช่น สมาร์ทโฟน แทบเลต ไอแพด ที่เพิ่มสูงขึ้นเรื่อย ๆ
ส่งผลให้เกิดโอกาสในการออกกรมธรรม์ใหม่ ๆ เช่น ประกันภัยโทรศัพท์มือถือ
รวมทั้งทำให้ยอดจำหน่าย

ประกันภัยผ่านอินเทอร์เน็ตมีอัตราการเติบโตที่สูงมาก

7. อัตราเบี้ยประกันภัยทรัพย์สินที่ลดลงจากปีที่ผ่านมา
เนื่องจากบริษัทรับประกันภัยต่อปรับลดอัตราเบี้ยประกันภัยต่อความเสี่ยงภัยธรรมชาติลง
จากการที่ไม่มีเหตุการณ์ภัยธรรมชาติร้ายแรงในปีที่ผ่านมา
ประกอบกับการที่มีบริษัทรับประกันภัยต่อรายใหม่ ๆ เข้ามารับงานประกันภัยในประเทศไทยมากขึ้น
ส่งผลให้มีการลดราคาเบี้ยประกันภัยต่อเพื่อแข่งขันกันสูงขึ้น

2.2 ตลาดและการแข่งขัน

1. นโยบายการตลาดของผลิตภัณฑ์และบริการ

จากมาตรการกระตุ้นเศรษฐกิจคืนภาษีรถคันแรกของรัฐบาลนับแต่ปลายปี 2554
ที่ทำให้มีรถยนต์ใหม่เข้าสู่ตลาดจำนวนมาก
ได้ส่งผลบวกต่อเนื่องยังธุรกิจประกันวินาศภัยทำให้มีเบี้ยประกันภัยรถยนต์เติบโตตามไปด้วย
อย่างไรก็ตามจากจำนวนรถยนต์ที่ทำประกันภัยเพิ่มขึ้นนี้
ทำให้ธุรกิจประกันวินาศภัยต้องประสบปัญหาด้านการให้บริการสินไหมทดแทนที่ไม่เพียงพอ อาทิ
เจ้าหน้าที่สำรวจอุบัติเหตุไม่เพียงพอต่อการให้บริการลูกค้า อีกทั้งอู่ซ่อมขาดแคลนบุคลากร
ทำให้ไม่สามารถรองรับงานซ่อมรถยนต์ที่มีจำนวนเพิ่มขึ้นมากได้ส่งผลให้ลูกค้าต้องรอคิวเป็นเวลานาน
ดังนั้น ในปี 2556 นี้
บริษัทประกันภัยต่างเร่งพัฒนาคุณภาพการบริการของอู่และสินไหมทดแทนให้ทันกับความต้องการของลูกค้าตามปริมาณรถที่เพิ่มขึ้น
รวมทั้งควบคุมอัตรา Loss Ratio ที่ปรับตัวเพิ่มขึ้นจากต้นทุนค่าซ่อมค่าอะไหล่ที่เพิ่มสูงขึ้น ทั้งนี้
ในด้านการแข่งขันในตลาด
บริษัทประกันภัยส่วนใหญ่ยังคงเน้นกลยุทธ์การเติบโตจากฐานลูกค้ารายย่อยเป็นหลัก
และตลาดประกันรถยนต์ยังเป็นที่น่าสนใจในการแย่งชิงส่วนแบ่งตลาด
ส่วนด้านช่องทางการจำหน่ายนั้น บริษัทประกันภัยยังคงขายผ่านช่องทางเดิมๆเป็นหลัก เช่น ตัวแทน
นายหน้า รวมทั้งขายผ่านช่องทางธนาคาร สถาบันการเงิน โดยเฉพาะ Bancassurance
Telemarketing และช่องทางออนไลน์ มีแนวโน้มได้รับความสนใจและเติบโตอย่างเห็นได้ชัด

ด้านการดำเนินงานของบริษัท กรุงเทพประกันภัย จำกัด (มหาชน)
ได้มีการพัฒนาคุณภาพการให้บริการสินไหมทดแทนแก่ลูกค้าอย่างต่อเนื่อง
ซึ่งนอกจากการเพิ่มจำนวนอู่ในเครือและบุคลากรด้านสินไหมทดแทนให้เพียงพอกับจำนวนลูกค้าที่เพิ่มขึ้นแล้ว
ยังมีการนำเทคโนโลยีมาพัฒนาการให้บริการสินไหมทดแทน ดังเช่น
การเปิดให้บริการเคลมผ่านสมาร์ทโฟน หรือเรียกว่า Smart Claim
ซึ่งลูกค้าสามารถส่งรูปภาพและรายละเอียดความเสียหายของรถยนต์ได้ด้วยตนเองผ่านแอพพลิเคชั่น
Line หรือทางอีเมล์ และรับใบเคลมรถยนต์ได้ทันที ซึ่งทำให้ลูกค้าได้รับความสะดวก รวดเร็ว
ซึ่งสอดคล้องกับรูปแบบการดำเนินชีวิตของลูกค้าในปัจจุบัน

สำหรับการขยายตลาดนั้น บริษัทฯ มุ่งเน้นธุรกิจที่จะได้รับประโยชน์จากการเปิด AEC ในปี 2558
ได้แก่ ธุรกิจขนส่ง ธุรกิจโรงพยาบาลเอกชน ธุรกิจการค้าชายแดน เป็นต้น
โดยได้ขยายสาขาอย่างต่อเนื่องไปยังต่างจังหวัดบริเวณตามแนวชายแดนเพื่อรองรับปริมาณงานในพื้นที่ที่น่าจะเพิ่มขึ้น
ทั้งนี้ ในปี 2556 ได้เปิดสาขาใหม่เพิ่มอีก 1 สาขา ที่จังหวัดมุกดาหาร
และยกระดับสาขาย่อยเป็นสาขาเต็มรูปแบบที่จังหวัดชลบุรี ฉะเชิงเทรา กาญจนบุรี เชียงราย
และสระบุรี รวมทั้งมีการออกกรมธรรม์ประกันภัยรถบรรทุก
เพื่อขยายงานประกันภัยรถบรรทุกที่คาดว่าจะมีปริมาณเพิ่มขึ้นมากตามปริมาณการค้าชายแดนที่ขยายตัว

2. ลักษณะลูกค้า

ลูกค้ารายบุคคล ได้แก่ ลูกค้าปัจเจกบุคคลทั่วไป ส่วนใหญ่จะใช้บริการประกันอัคคีภัยสำหรับที่อยู่อาศัย
ประกันภัยรถยนต์ ประกันภัยอุบัติเหตุส่วนบุคคล และประกันสุขภาพ เป็นต้น

ลูกค้าองค์การ ประกอบด้วยธุรกิจตั้งแต่ขนาดย่อม ขนาดกลาง จนถึงธุรกิจขนาดใหญ่ รวมทั้ง ธุรกิจ
SMEs และหน่วยงานภาครัฐฯ โดยบริษัทฯ ให้บริการด้านการประกันวินาศภัยทุกประเภท เช่น
การประกันอัคคีภัย การประกันภัยรถยนต์
การประกันภัยขนส่งสินค้าระหว่างประเทศหรือภายในประเทศ และการประกันภัยการเสี่ยงภัยทุกชนิด
(All Risk) ซึ่งเหมาะกับกลุ่มสำนักงาน ที่พักอาศัย คอนโดมิเนียม ศูนย์การค้า
และโรงงานอุตสาหกรรมต่าง ๆ สำหรับลูกค้าที่มีการดำเนินงานเป็นโครงการก่อสร้างขนาดใหญ่
เช่น ทางด่วน รถไฟฟ้า สนามบิน เป็นต้น มีการรับประกันภัยการก่อสร้างไว้ให้บริการ นอกจากนี้
บริษัทฯ
ยังให้บริการด้านการรับประกันภัยอุบัติเหตุส่วนบุคคลเกี่ยวกับการบินสำหรับบริษัทเอกชนอีกด้วย

ลูกค้าอื่น ๆ ได้แก่ กลุ่มบริษัทในเครือ ลูกค้าของบริษัทในเครือ ซึ่งบริษัทฯ
จะให้บริการรับประกันวินาศภัยทุกประเภทเช่นเดียวกัน

ร้อยละของยอดขายของลูกค้ารายใหญ่ 10 รายแรก

  -------------------------------------- ----------- ---------- ----------
                                         ปี 2556      ปี 2555     ปี 2554

  สัดส่วนลูกค้ารายใหญ่ 10 รายแรก              6.9%        9.8%       11.0%
  -------------------------------------- ----------- ---------- ----------

3. กลุ่มลูกค้าเป้าหมาย

ลูกค้าเป้าหมายจากแหล่งต่างๆ ได้แก่ กลุ่มลูกค้าบุคคลทั่วไป ภาคธุรกิจเอกชน ภาครัฐวิสาหกิจ
บริษัทในเครือ และกลุ่มลูกค้าของบริษัทในเครือ เช่น กลุ่มลูกค้าสินเชื่อของธนาคารกรุงเทพ

4. การจำหน่ายและช่องทางการจำหน่าย

ในปี 2556 บริษัทฯ ยังคงขยายงานในช่องทางการจำหน่ายเดิม
และสานต่อโครงการขยายงานต่างๆ ที่มีอยู่
รวมทั้งดำเนินการปรับระบบงานและวิธีการทำงานอย่างต่อเนื่อง
เพื่อเพิ่มประสิทธิภาพในการบริหารช่องทางการจำหน่าย

สำหรับช่องทางการจำหน่ายของบริษัทฯ แบ่งเป็น 4 ช่องทาง คือ

4.1 ขายผ่านตัวแทนและนายหน้าบุคคลธรรมดา

บริษัทฯ มีตัวแทนและนายหน้าบุคคลธรรมดา ณ สิ้นปี 2556 รวมทั้งสิ้น 1,912 คน
กระจายอยู่ในทุกภูมิภาคทั่วประเทศ ถือเป็นแหล่งงานที่มีบทบาทอย่างมากต่อการขยายงานของบริษัทฯ
ตลอดจนเป็นผู้ให้คำแนะนำด้านประกันวินาศภัยต่อผู้เอาประกันภัย ดังนั้น บริษัทฯ
จึงให้ความสำคัญอย่างยิ่งในการคัดเลือกตัวแทนและนายหน้าบุคคลธรรมดา
โดยกำหนดเกณฑ์การคัดเลือกและประเมินผลงานอย่างมีประสิทธิภาพ
พร้อมทั้งมีแผนการอบรมพัฒนาตัวแทนและนายหน้าบุคคลธรรมดาให้มีความรอบรู้และเป็นนักขายมืออาชีพ
โดยผู้ที่สมัครเป็นตัวแทนของบริษัทฯ จะต้องเป็นผู้มีใบอนุญาตตัวแทนประกันวินาศภัย
และมีคุณสมบัติตรงตามที่กฎหมายกำหนด

4.2 ขายผ่านนายหน้านิติบุคคล

บริษัทฯ มีนายหน้านิติบุคคล ณ สิ้นปี 2556 รวมทั้งสิ้น 279 ราย
โดยนายหน้านิติบุคคลจะให้บริการโดยตรงแก่ผู้เอาประกันภัย ตั้งแต่การแนะนำประเภทการประกันภัย
การเรียกร้องค่าสินไหมทดแทน ตลอดจนการจัดเก็บเบี้ยประกันภัย

4.3 ขายผ่านสถาบันการเงิน

บริษัทฯ มีการขายผ่านสถาบันการเงินต่าง ๆ โดยเน้นการประสานความร่วมมืออย่างใกล้ชิด
โดยเฉพาะการจำหน่ายกรมธรรม์ประกันภัยผ่านเคาน์เตอร์ธนาคารกรุงเทพทั่วประเทศ
(Bancassurance) ซึ่งที่ผ่านมามีอัตราการเติบโตที่สูงมาก โดยบริษัทฯ
ได้พัฒนากรมธรรม์ให้เหมาะสมกับกลุ่มเป้าหมาย
ตลอดจนฝึกอบรมความรู้ด้านประกันภัยให้แก่เจ้าหน้าที่ธนาคารกรุงเทพ
เพื่อให้สามารถนำเสนอกรมธรรม์ให้แก่ลูกค้าได้อย่างถูกต้อง

4.4 ลูกค้าโดยตรง

คือ ลูกค้าที่ติดต่อขอซื้อประกันภัยกับบริษัทฯ โดยตรงและบริษัทฯ ให้บริการและดูแลโดยตรง

ช่องทางการจำหน่าย แยกตามสัดส่วนของเบี้ยประกันภัยรับ

  ----------------------------- ------------ ----------------------------
                                จำนวน        สัดส่วนของเบี้ยประกันรับโดยตรง

                                             

  - ตัวแทนและนายหน้าบุคคลธรรมดา    1,912        16.9%

  - นายหน้านิติบุคคล                279          26.2%

  - สถาบันการเงิน                 25           24.9%

  - ลูกค้าโดยตรง                  -            32.0%
  ----------------------------- ------------ ----------------------------

ภาวะการแข่งขัน

ในปี 2556 ธุรกิจประกันวินาศภัยมีจำนวนบริษัทประกันภัยทั้งสิ้น 64 บริษัท
ซึ่งส่วนใหญ่เป็นบริษัทขนาดกลางและขนาดเล็ก โดยบริษัทประกันภัยที่มีเบี้ยประกันภัยสูงสุด 10
อันดับแรก มีสัดส่วนเบี้ยประกันภัยรับโดยตรงถึงร้อยละ 61
ของจำนวนเบี้ยประกันภัยรับโดยตรงของธุรกิจประกันวินาศภัยทั้งหมด

อัตราการเติบโตของเบี้ยประกันภัยรับโดยตรงของบริษัทฯ เปรียบเทียบกับตลาดในรอบ 3 ปี
ที่ผ่านมา

  ----------------------------- -------------- ------------- -------------
                                ปี 2556         ปี 2555        ปี 2554

                                (เบื้องต้น)                     

                                (ก่อนปรับปรุง)                   

  บมจ. กรุงเทพประกันภัย                                         

  เบี้ยประกันภัยรับ (ล้านบาท)         15,057.8       12,432.9      10,123.3

  อัตราการเติบโต (%)              21.1           22.8          5.1

  ตลาดประกันวินาศภัย                                            

  เบี้ยประกันภัยรับ (ล้านบาท)         203,021.5      179,480.0     138,760.0

  อัตราการเติบโต (%)              13.1           29.3          11.0
  ----------------------------- -------------- ------------- -------------

ส่วนแบ่งตลาดของบริษัทฯในรอบ 3 ปีที่ผ่านมา

  -------------- -------- ------------- --------- --------- --------- -------
  ประเภทการรับ    อันดับที่    ปี 2556        อันดับที่     ปี 2555    อันดับที่     ปี 2554
  ประกันภัย                                                             

                          (เบื้องต้น)                                    

                          (ก่อนปรับปรุง)                                  

  อัคคีภัย          2        14.5          2         12.6      1         13.3

  ภัยทางทะเล      5        6.2           6         6.4       3         8.4

  ภัยยานยนต์       4        5.6           4         4.9       3         5.2

  ภัยเบ็ดเตล็ด      2        9.4           2         9.5       2         10.1

  รวม            3        7.4           3         6.9       3         7.3
  -------------- -------- ------------- --------- --------- --------- -------

ที่มา: คปภ. ข้อมูล ณ 26 กุมภาพันธ์ 2557

สำหรับการแข่งขันของบริษัทประกันวินาศภัยในปี 2556 โดยภาพรวมไม่แตกต่างจากปีที่ผ่านมามากนัก
โดยยังคงขยายงานผ่านช่องทางเดิม คือ ตัวแทน นายหน้า และสถาบันการเงิน
และมุ่งเน้นที่การขยายสาขา ทั้งที่เป็นสาขาเต็มรูปแบบและศูนย์บริการในห้างสรรพสินค้า
เพื่อให้เข้าถึงลูกค้ารายย่อยได้มากที่สุด โดยส่วนใหญ่มุ่งเน้นขยายงานประกันภัยรถยนต์เป็นหลัก
เนื่องจากเป็นประเภทการประกันภัยที่มีส่วนแบ่งตลาดมากที่สุด อย่างไรก็ตาม ในปี 2556
ธุรกิจประกันวินาศภัยมีการแข่งขันด้านราคาเบี้ยประกันภัยและกรมธรรม์ใหม่ ๆ ไม่มากนัก
โดยแต่ละบริษัทจะมุ่งเน้นที่การพัฒนาคุณภาพการบริการของอู่ซ่อมและจำนวนบุคลากรด้านสินไหมทดแทนให้ทันกับความต้องการของลูกค้า
รวมทั้งควบคุมอัตรา Loss Ratio ที่ปรับตัวเพิ่มขึ้นจากต้นทุนค่าซ่อมค่าอะไหล่ที่เพิ่มสูงขึ้น
มากกว่าการพยายามแข่งขันด้านเบี้ยประกันภัยและออกกรมธรรม์ใหม่เพื่อดึงดูดลูกค้า

บริษัท กรุงเทพประกันภัย จำกัด (มหาชน) ยังคงดำเนินนโยบายการขยายงานอย่างระมัดระวัง
เลี่ยงการแข่งขันด้านราคา ขยายงานประกันภัยลูกค้ารายย่อยอย่างต่อเนื่อง
ซึ่งรวมถึงการขยายงานลูกค้าในต่างจังหวัดผ่านการเปิดสาขาใหม่และการจำหน่ายกรมธรรม์ผ่านเคาน์เตอร์ธนาคารกรุงเทพทั่วประเทศ
อีกทั้งเข้าบุกเบิกทำตลาดใหม่ ๆ ที่ยังไม่มีการแข่งขันมากนัก เช่น การรับประกันภัยสินค้าไอที ได้แก่
Iphone, Ipad, โทรศัพท์มือถือ Samsung,
การประกันความเสียหายต่อระบบไฟฟ้าในรถยนต์จากการติดตั้งอุปกรณ์ Car Chat
ซึ่งเป็นระบบที่ใช้ติดตามรถและป้องกันการโจรกรรมรถ
โดยมีระบบสั่งการทำงานของรถยนต์ได้ผ่านทางสมาร์ทโฟน

นอกจากนี้ บริษัทฯ ยังมีการปรับปรุง และพัฒนาระบบแอพพลิเคชั่น “BKI I CARE”
ในโทรศัพท์มือถือระบบ iPhone และ Android ให้ดียิ่งขึ้นอย่างต่อเนื่อง
เพื่อตอบสนองความต้องการและเข้าถึงกลุ่มลูกค้าที่ใช้โทรศัพท์มือถือสมาร์ทโฟนมากขึ้น โดยในปีนี้
บริษัทฯ ได้เพิ่มฟังก์ชั่นการช่วยจำสถานที่จอดรถโดยเชื่อมกับแผนที่ใน Google map
บริการบันทึกการเติมน้ำมัน และเตือนการบำรุงรักษารถยนต์
เพิ่มเติมจากฟังก์ชั่นเดิมที่สามารถซื้อและแจ้งเคลมประกันภัยผ่านแอพพลิเคชั่นนี้ได้

2.3 การจัดหาผลิตภัณฑ์หรือบริการ

1. แหล่งที่มาของเงินทุน

แหล่งที่มาของเงินทุน

ณ สิ้นปี 2556 บริษัทฯ มีแหล่งที่มาของเงินทุนที่สำคัญคือส่วนของเจ้าของ ซึ่งบริษัทฯ มีทุน

จดทะเบียนและเรียกชำระแล้ว จำนวน 760.5 ล้านบาท แบ่งเป็นหุ้นสามัญจำนวน 76,050,000
หุ้น มูลค่าหุ้นละ 10 บาท นอกจากนี้ บริษัทฯยังมีส่วนเกินมูลค่าหุ้นสามัญ 1,442.5 ล้านบาท
องค์ประกอบอื่นของส่วนของเจ้าของ 13,765.8 ล้านบาท
กำไรสะสมจัดสรรแล้วสำรองตามกฎหมาย 76.1 ล้านบาท สำรองอื่น 3,100 ล้านบาท
และกำไรสะสมยังไม่ได้จัดสรร 2,528.2 ล้านบาท

นอกจากนี้ บริษัทฯ มีเงินสดสุทธิได้มาจากกิจกรรมดำเนินงานจำนวน 3,695.8 ล้านบาท
ซึ่งมีองค์ประกอบที่สำคัญได้แก่ เบี้ยประกันภัยรับจากการประกันภัยโดยตรง
เงินรับเกี่ยวกับการประกันภัยต่อ เป็นต้น

แหล่งที่ใช้ไปของเงินทุน

ปี 2556 บริษัทฯ มีเงินสดสุทธิใช้ไปในกิจกรรมลงทุนจำนวน 3,822.6 ล้านบาท ได้แก่
การลงทุนหลักทรัพย์สุทธิ 1,130.0 ล้านบาท นำฝากในบัญชีเงินฝากสถาบันการเงินสุทธิ 2,639.7
ล้านบาท ใช้ไปในที่ดิน อาคาร และอุปกรณ์สุทธิ 269.7 ล้านบาท

นอกจากนี้ บริษัทยังมีเงินสดสุทธิใช้ไปในกิจกรรมจัดหาเงิน จำนวน 912.6 ล้านบาท
จากการจ่ายเงินปันผล

  2. การให้กู้ยืม

นโยบายการให้กู้ยืม

บริษัทฯ มีนโยบายในการพิจารณาด้วยความระมัดระวังและรอบคอบ
โดยไม่ได้มีจุดประสงค์เพื่อให้ได้ผลตอบแทนที่ดีเท่านั้น
แต่ยังพิจารณาความสามารถในการชำระหนี้เงินกู้ทั้งเงินต้นและดอกเบี้ยด้วย
โดยเป็นไปตามเงื่อนไขที่กำหนดในประกาศคณะกรรมการกำกับและส่งเสริมการประกอบธุรกิจประกันภัย
เรื่อง การลงทุนประกอบธุรกิจอื่นของบริษัทประกันวินาศภัย พ.ศ. 2556 ในส่วนการให้กู้ยืม

ในการพิจารณาการให้กู้ยืมแก่โครงการพัฒนาอสังหาริมทรัพย์ และผู้กู้รายย่อยนั้นปัจจัยสำคัญที่พิจารณา
ได้แก่ วินัยในการนำเงินกู้ไปใช้ตรงตามวัตถุประสงค์ในการขอกู้ ประวัติการชำระคืนเงินกู้ของผู้กู้
ความสามารถของผู้กู้ในการจ่ายชำระหนี้คืน โดยจะพิจารณาจากกระแสเงินสดจากการดำเนินงาน
เงินทุนหรือสินทรัพย์ของผู้ขอกู้ ปัจจัยที่เป็นเงื่อนไขอื่นที่มีผลกระทบต่อรายได้ เช่น ภาวะเศรษฐกิจ
อาชีพ รวมทั้งเงื่อนไขในการกู้
นอกจากนั้นบริษัทยังให้ความสำคัญกับหลักประกันที่เป็นทรัพย์สินซึ่งผู้กู้จะนำมาจำนองเป็นประกันนั้นจะต้องมีคุณภาพและมีจำนวนเกินมูลหนี้โดยเผื่อกรณีราคาสินทรัพย์มีการผันผวนไว้ด้วย
หากลูกหนี้ไม่สามารถจ่ายชำระหนี้คืนได้
บริษัทสามารถนำทรัพย์สินดังกล่าวขายทอดตลาดได้ตามที่กฎหมายกำหนด

การประเมินราคาอสังหาริมทรัพย์ที่จะนำมาจำนองเป็นประกันนั้น บริษัทปฏิบัติตามหลักเกณฑ์ วิธีการ
และเงื่อนไขในประกาศคณะกรรมการกำกับและส่งเสริมการประกอบธุรกิจประกันภัย เรื่อง
การประเมินราคาทรัพย์สินและหนี้สินของบริษัทประกันวินาศภัย พ.ศ. 2554
กล่าวคือใช้มูลค่าที่ประเมินโดยบริษัทประเมินค่าทรัพย์สิน
ซึ่งบริษัทประเมินค่าทรัพย์สินดังกล่าวต้องไม่เกี่ยวข้องกับบริษัทในลักษณะเดียวกับบุคคลที่เกี่ยวข้องกับกรรมการของบริษัทตามประกาศคณะกรรมการกำกับและส่งเสริมการประกอบธุรกิจประกันภัยว่าด้วยบุคคลที่เกี่ยวข้องกับกรรมการของบริษัท
และปฏิบัติตามประกาศคณะกรรมการกำกับและส่งเสริมการประกอบธุรกิจประกันภัย เรื่อง
การลงทุนประกอบธุรกิจอื่นของบริษัทประกันวินาศภัย พ.ศ. 2556
กรณีผู้กู้ยืมเป็นบุคคลธรรมดาให้ใช้ราคาซื้อขายของโครงการจัดสรรที่อยู่อาศัยได้

การบริหารความเสี่ยงจากการให้กู้ยืม

บริษัทฯ ตระหนักถึงความสำคัญของการบริหารความเสี่ยงในการให้กู้ยืม
จึงได้กำหนดให้มีระเบียบวิธีปฏิบัติการให้กู้ยืมและการทำนิติกรรม
โดยการกำหนดกระบวนการพิจารณาวิเคราะห์และอนุมัติเงินกู้นั้น ได้กำหนดให้พนักงานระดับต่าง ๆ
รับผิดชอบการวิเคราะห์ความเสี่ยงด้านเครดิตของผู้ขอกู้ เสนอผ่านผู้บังคับบัญชาตามลำดับขั้น
จนถึงประธานคณะผู้บริหาร ทั้งนี้ขึ้นกับวงเงินที่กำหนดไว้ในระเบียบวิธีปฏิบัติ
ทั้งนี้หากเป็นจำนวนเงินเกินกว่าที่กำหนดไว้ในระเบียบ
จะต้องผ่านการพิจารณาและอนุมัติจากคณะกรรมการพิจารณาการลงทุนด้วย

หลังจากนั้น ในการปฏิบัติงานด้านการจัดทำเอกสารสัญญา การเบิกใช้เงินกู้
ตลอดจนการเก็บรักษาเอกสารสัญญา และหลักประกัน บริษัทฯ
มีการจัดเก็บอย่างปลอดภัยและปฏิบัติตามมาตรฐานการปฏิบัติงานที่ดี นอกจากนี้
ส่วนงานที่รับผิดชอบยังทำหน้าที่ทบทวนปัญหาอุปสรรคที่เกิดขึ้น
พร้อมเสนอแนวทางแก้ไขต่อผู้บริหารระดับสูงเพื่อปรับปรุงและพัฒนาประสิทธิภาพการปฏิบัติงาน
เพื่อลดความเสี่ยงด้านนี้อย่างต่อเนื่อง

นอกจากนี้ บริษัทฯ ยังปลูกฝังให้ผู้ปฏิบัติงานด้านนี้
มีความเข้าใจและปฏิบัติตามกฎหมายข้อบังคับและกฎระเบียบต่าง ๆ อย่างเคร่งครัด
รวมถึงยึดมั่นหลักจรรยาบรรณในการปฏิบัติหน้าที่และพิจารณาการให้กู้

  3. เงินลงทุน

นโยบายเกี่ยวกับเงินลงทุนในหลักทรัพย์

ในการลงทุนในหลักทรัพย์ บริษัทมีนโยบายลงทุนที่เน้นความมั่นคงปลอดภัยของเงินลงทุนเป็นสำคัญ
โดยพิจารณาผลตอบแทนที่เหมาะสมกับความเสี่ยง รวมทั้งให้ความระมัดระวังอย่างสูงในการลงทุน
และทบทวนนโยบายและกลยุทธ์การลงทุนให้สอดคล้องกับสถานการณ์ การลงทุนของบริษัทฯ
ส่วนหนึ่งจะลงทุนในตราสารตลาดเงินระยะสั้นที่มีสภาพคล่องสูงมาก และเปลี่ยนเป็นเงินสดได้ง่าย
ได้แก่ เงินฝากประจำ ส่วนหนึ่งเป็นการลงทุนที่ให้รายได้คงที่ ได้แก่ พันธบัตรรัฐบาล รัฐวิสาหกิจ
และหุ้นกู้ อีกส่วนหนึ่งเป็นการลงทุนในตราสารทุน
ทั้งหุ้นที่จดทะเบียนในตลาดหลักทรัพย์และหุ้นของบริษัทจำกัดนอกตลาดหลักทรัพย์
ตลอดจนลงทุนในหน่วยลงทุนของกองทุนรวมตราสารหนี้ กองทุนรวมตราสารทุน
และกองทุนรวมอสังหาริมทรัพย์ ซึ่งออกโดยบริษัทหลักทรัพย์จัดการกองทุนรวมต่างๆ นอกจากนี้
บริษัทยังขอความเห็นชอบจากนายทะเบียนประกันวินาศภัยเพื่อว่าจ้างบุคคลอื่นบริหารการลงทุนแทนในรูปของกองทุนส่วนบุคคล
(Private Fund) โดยบริษัทฯ มีส่วนร่วมในการกำหนดนโยบายการลงทุน
ที่เลือกลงทุนในตราสารหนี้ที่มีความมั่นคงสูงทั้งในประเทศและต่างประเทศ รวมถึงตราสารทุน ทั้งนี้
ในการลงทุน บริษัทฯ
ได้พิจารณาตามเงื่อนไขที่กำหนดในประกาศคณะกรรมการกำกับและส่งเสริมการประกอบธุรกิจประกันภัย
เรื่อง การลงทุนประกอบธุรกิจอื่นของบริษัทประกันวินาศภัย พ.ศ. 2556

การลงทุนในตราสารทุน สามารถจำแนกตามลักษณะการลงทุนดังนี้

1. การลงทุนในเชิงกลยุทธ์ (Strategic Investment)
คือการลงทุนในกิจการที่เกี่ยวเนื่องและช่วยสนับสนุนธุรกิจของบริษัทฯ
อันเป็นการช่วยส่งเสริมการดำเนินงานและการเติบโตของบริษัทฯซึ่งเป็นการเข้าร่วมทุนหรือซื้อหุ้นของบริษัทต่าง
ๆ ทั้งที่จดทะเบียนในตลาดหลักทรัพย์และไม่ได้จดทะเบียนในตลาดหลักทรัพย์

2. การลงทุนในหลักทรัพย์ระยะยาว (Long-term Portfolio)
เป็นการลงทุนซื้อขายหุ้นในตลาดหลักทรัพย์โดยพิจารณาจากปัจจัยพื้นฐาน
ว่ากิจการมีศักยภาพเติบโตอย่างยั่งยืนและแข็งแกร่งภายใต้ภาวะเศรษฐกิจที่มีความผันผวน
ทั้งนี้นโยบายการลงทุนจะเป็นการถือหลักทรัพย์เป็นระยะเวลายาวนาน
โดยคาดหวังที่จะได้รับเงินปันผล และกำไรเกินทุน (Capital Gain)

3. การลงทุนในหลักทรัพย์ระยะสั้น (Short-term Portfolio)
เป็นการลงทุนซื้อขายหุ้นในตลาดหลักทรัพย์เช่นกัน หากแต่เน้นการซื้อขายเพื่อคาดหวังกำไรเกินทุน
(Capital gain) ซึ่งนอกจากจะพิจารณาปัจจัยพื้นฐานของกิจการเป็นสำคัญแล้ว
ยังพิจารณาจากความเคลื่อนไหวทางเศรษฐกิจ ภาวะตลาดและอุตสาหกรรม
รวมถึงปัจจัยเชิงมหภาคอื่นๆ ณ ขณะนั้นเป็นสำคัญด้วย

การลงทุนในตราสารหนี้ สามารถจำแนกตามประเภทผู้ออกตราสารหนี้ได้ ดังนี้

1. การลงทุนในพันธบัตรรัฐบาล พันธบัตรรัฐวิสาหกิจ ทั้งที่มีกระทรวงการคลังค้ำประกัน
และไม่มีกระทรวงการคลังค้ำประกัน บริษัทฯ จะพิจารณาถึงอัตราดอกเบี้ยที่จะได้รับ (Coupon
rate) และอายุของพันธบัตร ให้สอดคล้องความต้องการด้านสภาพคล่องของบริษัทฯ ในอีกด้านหนึ่ง
บริษัทมีการใช้พันธบัตรดังกล่าวในการประกันตัวผู้ขับขี่รถประกันตามเงื่อนไขความคุ้มครองในกรมธรรม์ประกันภัย
วางเป็นสินทรัพย์หนุนหลัง
และวางเป็นเงินสำรองที่สำนักงานคณะกรรมการกำกับและส่งเสริมการประกอบธุรกิจประกันภัยด้วย
ดังนั้น จำนวนเงินลงทุนในพันธบัตรดังกล่าวนี้ บริษัทฯ
จึงต้องพิจารณาถึงความเพียงพอกับความต้องการดังกล่าวด้วย

2. การลงทุนในหุ้นกู้เอกชน บริษัทฯ
มีนโยบายการลงทุนในหุ้นกู้ที่มีคุณภาพดีของกิจการที่มีความมั่นคงและน่าเชื่อถือ
โดยพิจารณาข้อมูลต่างๆ เช่น ประเภทของหุ้นกู้ ซึ่งรวมถึงลำดับที่จะได้รับชำระหนี้ อายุหุ้นกู้
อัตราดอกเบี้ย (Coupon) อันดับความน่าเชื่อถือของหุ้นกู้และ/หรือผู้ออกหุ้นกู้
วัตถุประสงค์ในการออกหุ้นกู้ เป็นต้น ทั้งนี้ ผู้ออกหุ้นกู้ (Issuer)
จะต้องเป็นบริษัทขนาดใหญ่ซึ่งมีฐานะการเงินและมีชื่อเสียงดี
อันดับความน่าเชื่อถือไม่ต่ำกว่าอันดับที่สามารถลงทุนได้ (Investment grade)
และหุ้นกู้ต้องมีสภาพคล่องสูง เผื่อในกรณีที่ต้องขายหุ้นกู้ก่อนครบกำหนดไถ่ถอน

อนึ่ง บริษัทฯ มักถือตราสารหนี้จนครบกำหนดไถ่ถอนเป็นส่วนใหญ่ อย่างไรก็ตาม
บริษัทได้พิจารณาเผื่อกรณีที่ต้องขายหุ้นกู้ก่อนครบกำหนด โดยพิจารณาความเสี่ยงด้านอัตราดอกเบี้ย
(Interest rate risk) โดยคาดการณ์แนวโน้มดอกเบี้ยในอนาคต
ซึ่งเป็นปัจจัยที่มีผลกระทบต่อมูลค่าตราสารหนี้ให้ผันผวนได้
รวมถึงค่าเสียโอกาสในการลงทุนในตราสารหนี้ในอนาคตที่มีดอกเบี้ยสูงกว่า
หากมีการปรับอัตราดอกเบี้ยให้สูงขึ้น

  การบริหารความเสี่ยงจากการลงทุนในหลักทรัพย์

ตามหลักพื้นฐานของการบริหารจัดการลงทุนนั้น การลงทุนที่ให้ผลตอบแทนที่ดี
มีความเสี่ยงควบคู่มาด้วยกันอย่างหลีกเลี่ยงไม่ได้
แต่สามารถลดและบริหารความเสี่ยงให้อยู่ในระดับที่เหมาะสมได้ บริษัทฯ
เข้าใจในหลักการบริหารความเสี่ยง และได้ใช้นโยบายการบริหารจัดการลงทุนที่บริษัทฯ
ยึดถือและปฏิบัติมาโดยตลอด เพื่อลดความเสี่ยงที่เกิดขึ้น ได้แก่
การเลือกลงทุนในหลักทรัพย์ที่มีปัจจัยพื้นฐานรองรับและกิจการที่มีฐานะทางการเงินแข็งแกร่ง
รวมทั้งได้กำหนดระเบียบวิธีปฏิบัติเกี่ยวกับการลงทุนในหลักทรัพย์
โดยกำหนดอำนาจหน้าที่และความรับผิดชอบของพนักงานแต่ละระดับจนถึงประธานคณะผู้บริหาร
และคณะกรรมการพิจารณาการลงทุน มีการกำหนดหลักทรัพย์ที่อยู่ในเกณฑ์ที่จะลงทุนได้ (Stock
Universe) รวมถึงมีการจัดสรรการลงทุน (Asset allocation) และกระจายการลงทุน
(Diversification) ตามประเภทสินทรัพย์และตามหมวดธุรกิจ นอกจากนี้
ยังมีการติดตามทบทวนความเหมาะสมในการลงทุนให้เป็นปัจจุบัน
โดยมีหน่วยงานที่มีหน้าที่รับผิดชอบด้านการลงทุนโดยเฉพาะ ได้แก่ สำนักการลงทุน
ซึ่งมีสายการบังคับบัญชาขึ้นต่อประธานคณะผู้บริหารโดยตรง

ในด้านบุคลากรที่ปฏิบัติงานด้านการลงทุน บริษัทฯ
ได้ให้ความสำคัญกับคุณภาพและความรู้ของบุคลากรด้านนี้
โดยได้พัฒนาศักยภาพของบุคลากรทั้งในระยะสั้นและระยะยาว
โดยส่งบุคลากรเข้าอบรมและสัมมนาในหัวข้อต่าง ๆ ที่เกี่ยวข้องกับการลงทุนในหลักทรัพย์
และหลักสูตรที่เกี่ยวข้องกับงานที่รับผิดชอบโดยตรง เพื่อเสริมสร้างความรู้ความเชี่ยวชาญ
อันจะส่งให้มีการปฏิบัติงานด้านการลงทุนอย่างมีประสิทธิภาพ นอกจากนี้ บริษัทฯ
มีพนักงานซึ่งสอบผ่านหลักสูตร CISA (Certified Investment and Securities Analyst)
ระดับ 3 และหลักสูตร CFA (Chartered Financial Analyst) ระดับ 3
อันเป็นหลักสูตรด้านการวิเคราะห์และการลงทุนที่เป็นที่ยอมรับโดยทั่วไป แสดงให้เห็นว่าบริษัทฯ
มีบุคลากรที่มีคุณสมบัติที่จะบริหารจัดการลงทุนได้

นอกจากนี้ บริษัทฯ ยังมีการติดตามและประเมินผลการปฏิบัติงาน ด้านนี้
เพื่อให้เป็นไปตามระเบียบวิธีปฏิบัติ นโยบาย กฎหมายต่าง ๆ
ที่เกี่ยวข้องและปลูกฝังให้พนักงานยึดมั่นในจรรยาบรรณวิชาชีพอย่างเคร่งครัด

ความสามารถในการดำรงอัตราส่วนตามประเภทธุรกิจ

ปี 2556 บริษัทฯ มีเบี้ยประกันภัยรับรวม 15,802.4 ล้านบาท
โดยเบี้ยประกันภัยเกือบทุกประเภทมีอัตราการเติบโตเพิ่มขึ้น
ยกเว้นการประกันภัยตัวเรือที่มีอัตราการเติบโตติดลบเล็กน้อย
โดยเบี้ยประกันภัยรถยนต์มีสัดส่วนร้อยละ 42.4 เพิ่มขึ้นกว่าปีก่อน
ส่วนหนึ่งมาจากการขยายงานผ่านทางช่องทางธุรกิจนายหน้าซึ่งมีการเข้าร่วมโครงการกับคู่ค้าบางราย
อีกทั้งมีการขยายฐานลูกค้ารายย่อยผ่านช่องทาง Telemarketing และช่องทาง Bancassurance
และเบี้ยประกันอัคคีภัยมีสัดส่วนร้อยละ 12.4 เพิ่มขึ้นกว่าปีก่อนเช่นกัน
อันเนื่องมาจากมีการเติบโตของเบี้ยประกันอัคคีภัยเกือบทุกช่องทาง
ทั้งนี้การประกันภัยประเภทอื่นนอกเหนือจากการประกันภัยรถยนต์และประกันอัคคีภัย
มีสัดส่วนรวมกันร้อยละ 45.2 โดยการประกันภัยเบ็ดเตล็ดและประกันภัยสินค้ามีสัดส่วนลดลงเล็กน้อย
แต่มีอัตราการเติบโตของเบี้ยประกันภัยเพิ่มขึ้นจากปีก่อน
โดยเฉพาะการประกันภัยการเสี่ยงภัยทุกชนิดที่มีอัตราการเติบโตเพิ่มขึ้นมาก
ส่วนหนึ่งมาจากมีการขยายงานในช่องทางธุรกิจนายหน้าและช่องทางสินเชื่อรายใหญ่ของธุรกิจสถาบันการเงิน

[]

สำหรับอัตราความเสียหายในส่วนของบริษัทฯ ปี 2556 คิดเป็นร้อยละ 54.4 ต่ำกว่าปี 2555
ซึ่งอยู่ในระดับร้อยละ 91.0 โดยความเสียหายที่ลดลงเป็นผลมาจากบริษัทฯ
ได้บันทึกรับรู้ความเสียหายที่เกิดจากมหาอุทกภัยในไตรมาสที่ 4 ปี 2554 ไว้ในปี 2555
เป็นจำนวนมากแล้ว
โดยเฉพาะความเสียหายที่เกิดจากการรับประกันอัคคีภัยและการรับประกันภัยความเสี่ยงภัยทุกชนิด

อัตราความเสียหายจากการรับประกันภัย

หน่วย : ล้านบาท

[]

สภาพคล่อง

นโยบายในการบริหารสภาพคล่อง

บริษัทฯ ได้มีนโยบายในการบริหารสภาพคล่อง
โดยจัดการกระแสเงินสดรับและกระแสเงินสดจ่ายให้มีความสมดุลและสอดคล้องกัน โดยบริษัทฯ
จะดำรงสภาพคล่องในรูปเงินสดไว้ให้ต่ำที่สุดแต่ก็เพียงพอกับการจ่ายเงินตามภาระผูกพันซึ่งมีกำหนดการจ่ายที่แน่นอน
สภาพคล่องอีกส่วนจะอยู่ในรูปการลงทุนระยะสั้นเพื่อเป็นเงินสำรองสำหรับรายจ่ายอื่นใดที่อาจเกิดขึ้นโดยไม่ทราบล่วงหน้าหรือทราบว่าเกิดแต่จำนวนเงินยังไม่แน่นอน

เพื่อให้เกิดประโยชน์สูงสุดต่อบริษัทฯ ในการบริหารสภาพคล่อง ปัจจัยที่พิจารณามีดังนี้

1.  การประมาณการกระแสเงินสดรับ-กระแสเงินสดจ่าย

กระแสเงินสดจ่ายส่วนใหญ่เป็นรายจ่ายที่บริษัทฯ
สามารถประมาณจำนวนเงินและกำหนดวันจ่ายเงินที่แน่นอนได้ ในด้านกระแสเงินสดรับ บริษัทฯ
ได้ดำเนินการเร่งรัดเก็บหนี้อย่างมีประสิทธิภาพ
และเพิ่มช่องทางการชำระเบี้ยประกันภัยเพื่ออำนวยความสะดวกแก่ลูกค้า คู่ค้า ตัวแทน นายหน้า
ให้สามารถนำเงินเข้าบัญชีได้อย่างรวดเร็ว โดยผ่านช่องทางของธนาคารพาณิชย์และช่องทางอื่น
ในส่วนรายได้จากการลงทุน ได้แก่ ดอกเบี้ยรับ เงินปันผลรับ การผ่อนชำระคืนเงินกู้
จะสามารถประมาณการจำนวนเงินและระยะเวลาได้ค่อนข้างแน่นอน
ผู้บริหารสภาพคล่องจะใช้ข้อมูลดังกล่าวและประสบการณ์ของผู้บริหารเงิน
ในการบริหารกระแสเงินสดให้มีประสิทธิภาพและสอดคล้องกับความต้องการสภาพคล่อง
ตลอดจนสามารถนำเงินสดคงเหลือไปลงทุนแสวงหาประโยชน์ตอบแทนที่เหมาะสม

2.  การบริหารจัดการเงินลงทุนระยะสั้น

บริษัทฯ จะถือครองสินทรัพย์ที่มีสภาพคล่องที่เหมาะสม
เพื่อรองรับความต้องการเงินสดในธุรกิจของบริษัท สินทรัพย์สภาพคล่องในส่วนนี้ เช่น
เงินสดและเงินฝากสถาบันการเงิน หลักทรัพย์ในความต้องการของตลาด เป็นต้น

นอกจากนี้ บริษัทฯ ยังได้มีแหล่งเงินทุนระยะสั้นและระยะปานกลาง
เพื่อรองรับความต้องการสภาพคล่อง คือวงเงินเบิกเกินบัญชีและวงเงินกู้ระยะสั้น (Short-term
Loan) ของธนาคารกรุงเทพ จำกัด (มหาชน) ซึ่งบริษัทฯจะเบิกใช้วงเงินตามความจำเป็น ทั้งนี้
วงเงินดังกล่าวจะเป็นเครื่องมือรองรับอีกชั้นหนึ่ง
เพื่อป้องกันปัญหาการขาดสภาพคล่องได้อย่างมีประสิทธิภาพ

2.4 งานที่ยังไม่ได้ส่งมอบ

  - ไม่มี –

3. ปัจจัยความเสี่ยง

ในปีที่ผ่านมา ประเทศไทยยังต้องประสบกับปัญหาหลายด้าน อาทิ ความผันผวนของเศรษฐกิจโลก
การปรับลดธุรกรรมอัดฉีดสภาพคล่อง (Quantitative Easing: QE)
ตลอดจนปัญหาความไม่แน่นอนทางการเมืองในประเทศ บริษัทฯ ยังเผชิญกับความเสี่ยงทั้ง 2 ด้าน
ได้แก่ ความเสี่ยงจากธุรกิจรับประกันภัย และความเสี่ยงจากการลงทุน

อย่างไรก็ตาม บริษัทฯ ตระหนักถึงความสำคัญของการบริหารความเสี่ยง
และได้มีการจัดการความเสี่ยง ตลอดจนติดตามดูแลความเสี่ยงให้อยู่ในระดับที่ยอมรับได้
โดยมีคณะกรรมการบริษัทดูแลธุรกิจในภาพรวมให้มีความเสี่ยงที่เหมาะสม นอกจากนี้
ยังมีการแต่งตั้งคณะกรรมการที่ดูแลเกี่ยวกับความเสี่ยงทั้งด้านประกันภัยและการลงทุน ได้แก่
คณะกรรมการพิจารณาการรับประกันภัย คณะกรรมการบริหารความเสี่ยง
คณะกรรมการพิจารณาการลงทุน
ซึ่งทำหน้าที่กำกับดูแลการประกอบธุรกิจอื่นให้เป็นไปตามนโยบายของบริษัทอีกหน้าที่หนึ่ง เป็นต้น
รวมถึงมีการจัดการความเสี่ยงระดับผู้ปฏิบัติงานด้วย

ในรายละเอียดแล้ว
ความเสี่ยงที่สำคัญซึ่งอาจส่งผลกระทบต่อการประกอบธุรกิจและผลการดำเนินงานของบริษัทฯ
และแนวทางในการจัดการความเสี่ยงแต่ละด้านของบริษัท มีดังนี้

1.ความเสี่ยงจากธุรกิจประกันภัย

  1.1 ความเสี่ยงจากการรับประกันภัย (Insurance Risk)

คือความเสี่ยงเกิดขึ้นจากภาระผูกพันของบริษัทฯ ที่มีต่อลูกค้าหรือผู้เอาประกันภัย
โดยความเสี่ยงจะเป็นที่น่ากังวลมากขึ้นหากบริษัทฯ แบกรับเองมากเกินกว่าที่ควร
รวมถึงการกำหนดเบี้ยไม่สอดคล้องกับความเสียหายที่เกิดขึ้นจริง โดยความรุนแรง
และจำนวนครั้งของความเสียหาย มากกว่าสมมติฐานในการพิจารณารับประกันภัย

ความเสี่ยงนี้อาจมาจากการประกันภัยต่อที่ไม่เพียงพอ
หรือการรับประกันภัยที่กระจุกตัวในกลุ่มใดกลุ่มหนึ่งมากเกินไป อย่างไรก็ตาม
ความเสี่ยงประเภทนี้อาจมาจากความเสียหายที่เกินความคาดหมายด้วย
เหตุการณ์ที่เกี่ยวข้องอันมีนัยสำคัญ คือ ภัยธรรมชาติที่รุนแรง อันได้แก่ อุทกภัยร้ายแรงช่วงปลายปี
2554 ซึ่งได้สร้างความเสียหายในวงกว้าง และเกินกว่าที่คาดหมาย
อันก่อให้เกิดความเสียหายต่อเศรษฐกิจไทย และส่งผลอย่างมากต่อภาคธุรกิจประกันวินาศภัยโดยรวม
ทำให้บริษัทประกันภัยต้องจ่ายค่าสินไหมทดแทนเพื่อชดเชยความเสียหายที่เกิดขึ้นเป็นจำนวนมากกว่าปกติ
จนส่งผลต่อผลการดำเนินงานและกระทบต่อฐานะการเงิน โดยสะท้อนผ่านอัตราส่วนค่าสินไหมทดแทน
(Loss Ratio) ซึ่งเป็นอัตราส่วนระหว่างความเสียหายที่เกิดขึ้นแล้ว (Incurred Losses)
ซึ่งต้องจ่ายเป็นค่าสินไหมทดแทน กับเบี้ยประกันภัยที่ถือเป็นรายได้ (Earned Premium)
ที่สูงขึ้นจนอาจมากกว่า 100%

ในการลดความเสี่ยงดังกล่าว บริษัทฯ
จึงมีกระบวนการพิจารณารับประกันภัยที่รอบคอบและเงื่อนไขที่เหมาะสม
รวมทั้งมีการติดตามข้อมูลให้เป็นปัจจุบัน
เพื่อปรับเบี้ยประกันภัยและเงื่อนไขในการรับประกันภัยให้สอดคล้องกับความเสี่ยงที่อาจจะเกิดขึ้นในอนาคต

นอกจากนี้ บริษัทฯ ได้กระจายความเสี่ยงในการรับประกันภัย
มีการโอนความเสี่ยงไปยังบริษัทรับประกันภัยต่อ
และจัดให้มีสัญญาประกันภัยต่อแบบความเสียหายส่วนเกิน (Excess of Loss)
อันเป็นเครื่องมือสำคัญในการป้องกันและควบคุมความเสี่ยงภัยที่ไม่ให้เกิดความผันผวนและกระทบต่อฐานะการเงินของบริษัทฯ
แม้จะเกิดความเสียหายต่อเหตุการณ์หนึ่งจำนวนมาก หรือกรณีเกิดมหันตภัยก็ตาม

  1.2 ความเสี่ยงจากการผิดนัดชำระของคู่สัญญา (Counterparty Risk)

- ความเสี่ยงจากการประกันภัยต่อ

เป็นความเสี่ยงเมื่อเกิดภัยพิบัติขึ้นแล้ว
บริษัทรับประกันภัยต่อไม่สามารถจ่ายค่าสินไหมทดแทนให้บริษัทฯ ตามภาระผูกพันที่มีต่อบริษัทฯ
โดยอาจมาจากฐานะการเงินที่ไม่มั่นคงของบริษัทรับประกันภัยต่อ
หรือจากเงื่อนไขในการเอาประกันภัยต่อไม่ครอบคลุมความเสียหาย ทำให้บริษัทฯ
ต้องรับภาระในการจ่ายค่าสินไหมทดแทนเอง
นอกจากนี้ยังมีความเสี่ยงของการขาดอายุความของสัญญาประกันภัยต่อ ซึ่งอาจเกิดขึ้น
กรณีมีการใช้เวลาสำรวจความเสียหายและพิจารณาสินไหมทดแทนที่ยาวนาน
โดยเฉพาะกรณีเกิดความเสียหายครั้งใหญ่เป็นวงกว้าง
และยังมีความเสี่ยงจากจำนวนผู้รับประกันภัยต่อที่สามารถทำประกันภัยต่อได้เป็นจำนวนเงินที่ลดลง
จากการถูกลดอันดับความน่าเชื่อถือของบริษัทที่รับประกันภัยต่อ
หรือการไม่ประสงค์จะรับประกันภัยต่อของผู้รับประกันภัยต่อเอง หรือรับในจำนวนที่จำกัด

สำหรับแนวทางในการดูแลความเสี่ยงด้านนี้นั้น บริษัทฯ ได้มีการพิจารณาฐานะการเงิน
และอันดับความน่าเชื่อถือของบริษัทรับประกันภัยต่อ
และมีการทำประกันภัยต่อกับบริษัทรับประกันภัยต่อหลายรายที่เชื่อถือได้และสามารถรับประกันภัยต่อได้
ซึ่งช่วยกระจายความเสี่ยงได้ นอกจากนี้
ได้มีการพิจารณาเงื่อนไขในการเอาประกันภัยต่ออย่างรอบคอบโดยหน่วยงานที่มีความรู้ความเข้าใจในเรื่องการประกันภัยต่อเป็นอย่างดี
และมีฝ่ายกฎหมายในการพิจารณาประเด็นทางกฎหมาย เพื่อลดความเสี่ยงดังกล่าว

  - ความเสี่ยงในด้านการเก็บเงินค่าเบี้ยประกันภัย

ในธุรกิจประกันภัยนั้น มีการอำนวยความสะดวกให้ตัวแทนและนายหน้า
ด้วยการกำหนดระยะเวลาการนำส่งค่าเบี้ยประกันภัย (Credit Term) ซึ่งในช่วงเวลาดังกล่าว
ตัวแทนและนายหน้าสามารถค้างชำระค่าเบี้ยประกันภัยได้
นอกจากนี้รวมถึงกรณีผู้เอาประกันภัยอาจไม่ชำระเบี้ยประกันภัยเอง
ทำให้มีความเสี่ยงที่บริษัทฯอาจเรียกเก็บค่าเบี้ยประกันภัยค้างชำระไม่ได้ เกิดเป็นหนี้สูญ

บริษัทได้มีกระบวนการลดความเสี่ยงนี้ ได้แก่ การกำหนดให้ตัวแทนและนายหน้า
นำหลักทรัพย์มาค้ำประกันวงเงินที่บริษัทฯ กำหนด
และมีการกระบวนการติดตามเบี้ยประกันภัยค้างรับอย่างใกล้ชิด

2. ความเสี่ยงจากการลงทุน

2.1 ความเสี่ยงด้านเครดิต (Credit Risk)

คือความเสี่ยงที่สินทรัพย์ของบริษัทฯ มีมูลค่าลดลงอันเนื่องมาจากผู้ออกหลักทรัพย์หรือ
คู่สัญญาของบริษัทฯ ไม่สามารถปฏิบัติตามข้อตกลงหรือภาระผูกพันที่กำหนดไว้ในสัญญาได้ เช่น
บริษัทที่ออกหลักทรัพย์ไม่ชำระดอกเบี้ยหรือชำระล่าช้า หรือถูกลดอันดับความน่าเชื่อถือ เป็นต้น

เพื่อบริหารความเสี่ยงดังกล่าว บริษัทฯ ได้ดำเนินการดังนี้

- เงินให้กู้ยืม มีการวิเคราะห์ความสามารถในการชำระหนี้ ฐานะการเงิน
ตามมาตรฐานการวิเคราะห์สินเชื่อที่ดี พร้อมกำหนดวงเงินให้กู้ยืมต่อมูลค่าหลักประกัน (Loan to
Value) ไม่ให้เกินกว่าที่กฎหมายกำหนด

- ตราสารหนี้ บริษัทฯ พิจารณาลงทุนในตราสารหนี้ที่ผู้ออกมีความมั่นคง มีฐานะการเงินดี
กรณีผู้ออกตราสารเป็นบริษัทเอกชน บริษัทฯ
จะเลือกลงทุนในตราสารที่มีอันดับความน่าเชื่อถือไม่ต่ำกว่าระดับเพื่อการลงทุน (Investment
Grade) ซึ่งสอดคล้องกับประกาศคณะกรรมการกำกับและส่งเสริมการประกอบธุรกิจประกันภัย เรื่อง
การลงทุนประกอบธุรกิจอื่นของบริษัทประกันวินาศภัย พ.ศ. 2556

2.2 ความเสี่ยงด้านการกระจุกตัว (Concentration Risk)

เป็นความเสี่ยงที่บริษัทฯ อาจได้รับความเสียหายอันเกิดจากการที่บริษัทฯ ลงทุนในบริษัทใดบริษัทหนึ่ง
กลุ่มบริษัทใดกลุ่มบริษัทหนึ่ง หรือชั้นของสินทรัพย์ใดสินทรัพย์หนึ่งมากเกินไป โดยไม่กระจายการลงทุน
ทำให้เมื่อเกิดผลกระทบทางลบต่อกลุ่มดังกล่าว
จะสร้างความเสียหายเป็นสัดส่วนที่สูงเมื่อเทียบกับการลงทุนทั้งหมดของบริษัท

ในการบริหารความเสี่ยง บริษัทฯ ได้มีการบริหารความเสี่ยงซึ่งเกิดจากการกระจุกตัวของเงินลงทุน
โดยกระจายการลงทุน ทั้งการกระจายการลงทุนในหมวดอุตสาหกรรมอย่างหลากหลาย
และกระจายการลงทุนในประเภทของสินทรัพย์หลายประเภท ทั้งนี้ บริษัทฯ
ได้คำนึงถึงข้อกำหนดที่เกี่ยวข้องกับความเสี่ยงตามกฎเกณฑ์ที่ออกโดยองค์กรกำกับดูแลเสมอมา

  2.3 ความเสี่ยงด้านสภาพคล่อง (Liquidity Risk)

ความเสี่ยงด้านสภาพคล่อง เป็นความเสี่ยงที่อาจเกิดขึ้นซึ่งจะส่งผลให้บริษัทฯ
ไม่สามารถชำระหนี้หรือภาระผูกพันเมื่อถึงกำหนด เนื่องจากไม่สามารถเปลี่ยนสินทรัพย์เป็นเงินสด
หรือไม่สามารถจัดหาเงินสดได้ หรือสามารถจัดหาเงินสดได้แต่ด้วยต้นทุนที่สูง เช่น
การยอมขายสินทรัพย์ได้ในราคาต่ำกว่าที่ควรจะเป็นมาก

บริษัทฯ บริหารความเสี่ยงด้านสภาพคล่อง โดยเน้นลงทุนในหลักทรัพย์ซึ่งเป็นที่ต้องการของตลาด
สภาพคล่องสูงและสามารถเปลี่ยนเป็นเงินสดได้สะดวกที่มูลค่าใกล้เคียงกับมูลค่ายุติธรรม

นอกจากนี้ บริษัทฯ ยังจัดให้มีแหล่งเงินทุนสำรอง ได้แก่วงเงินเบิกเกินบัญชี วงเงินกู้ระยะสั้น
กับธนาคารพาณิชย์ ตลอดจนใช้ข้อมูลการบริหารกระแสเงินสดการรับเงิน การจ่ายเงิน
ตามภาระผูกพันต่างๆ ทำให้บริษัทฯ ทราบถึงกระแสเงินสดที่ต้องใช้ในแต่ละวัน

  2.4 ความเสี่ยงด้านตลาด (Market Risk)

เป็นความเสี่ยงที่บริษัทฯ อาจได้รับความเสียหายจากการผันผวนของปัจจัยในตลาดทุน ได้แก่
การเปลี่ยนแปลงมูลค่าของตราสารทุน การเปลี่ยนแปลงของอัตราดอกเบี้ย อัตราแลกเปลี่ยน
อันส่งผลให้เกิดการเปลี่ยนแปลงมูลค่าสินทรัพย์ลงทุน อันได้แก่ ตราสารทุน ตราสารหนี้
และหน่วยลงทุน

- ความเสี่ยงด้านการเปลี่ยนแปลงมูลค่าของตราสารทุน (Equity Risk)
คือความเสี่ยงที่มูลค่าของตราสารทุนจะลดลง จากสภาวะเศรษฐกิจและตลาดหลักทรัพย์ในประเทศ
สภาวะเศรษฐกิจโลก และการเคลื่อนย้ายเงินทุน (Fund Flow)
รวมถึงฐานะการเงินของประเทศต่างๆ ที่มีความเชื่อมโยงกับประเทศไทย ผ่านช่องทางต่างๆ ได้แก่
ช่องทางการค้า ซึ่งบริษัทที่ออกหลักทรัพย์จำนวนมาก มีการส่งออกและนำเข้ากับต่างประเทศ

- ความเสี่ยงด้านอัตราดอกเบี้ย (Interest Rate Risk)
เป็นความเสี่ยงที่เกิดจากการเปลี่ยนแปลงของอัตราดอกเบี้ย ได้แก่
จากการกำหนดนโยบายทางการเงินของธนาคารแห่งประเทศไทย
และจากปริมาณความต้องการซื้อขายในตลาดตราสารหนี้ จะส่งผลให้ราคาตราสารเปลี่ยนแปลงไป

- ความเสี่ยงด้านอัตราแลกเปลี่ยน (Exchange Rate Risk)
เกิดจากความผันผวนของอัตราแลกเปลี่ยนซึ่งทำให้มูลค่าสินทรัพย์ลงทุนของบริษัทเช่น
มูลค่ายุติธรรมของการลงทุนในต่างประเทศ (เช่น ตราสารทุน หน่วยลงทุน)
ในรูปสกุลเงินบาทมีความผันผวน ความผันผวนของอัตราแลกเปลี่ยนนี้อาจมาจากปัจจัยภายในประเทศ
เช่น อัตราเงินเฟ้อ ตลอดจนสถานการณ์ในต่างประเทศ ซึ่งส่งผลกระทบผ่านช่องทางต่างๆ เช่น
ช่องทางการเคลื่อนย้ายเงินทุนในดุลบัญชีเงินทุน (Capital Account)
ช่องทางการค้าและบริการในดุลบัญชีเดินสะพัด (Current Account)

เพื่อลดความเสี่ยงดังกล่าว บริษัทมีการบริหารความเสี่ยงดังนี้

- ด้านการเปลี่ยนแปลงมูลค่าของตราสารทุน บริษัทฯ
จะเลือกลงทุนในตราสารทุนที่ผู้ออกมีฐานะการเงินที่ดี มีปัจจัยพื้นฐานรองรับ
มีความสามารถเติบโตได้อย่างสม่ำเสมอ และมีความสามารถแข่งขัน โดยส่วนใหญ่บริษัทฯ
ถือครองตราสารทุนไว้เพื่อการลงทุนในระยะยาว
ซึ่งจะสามารถลดความผันผวนของราคาตราสารทุนได้

- ด้านการเปลี่ยนแปลงของอัตราดอกเบี้ย บริษัทฯ ลงทุนในหลักทรัพย์ที่ให้ผลตอบแทนในรูปดอกเบี้ย
บริษัทฯ ทำการติดตามอัตราดอกเบี้ยและผลตอบแทนในตลาดอย่างใกล้ชิด
เพื่อกำหนดระยะเวลาการลงทุน (Duration)
ให้สอดคล้องกับทิศทางการเปลี่ยนแปลงของอัตราดอกเบี้ย ตัวอย่างเช่น
ชะลอการลงทุนในตราสารหนี้ระยะยาว เมื่ออัตราดอกเบี้ยในอนาคตมีแนวโน้มเพิ่มสูงขึ้น นอกจากนี้
บริษัทฯ ยังมีนโยบายถือครองตราสารหนี้จนครบกำหนดเพื่อลดความเสี่ยงด้านราคา
ตราสารหนี้ที่เปลี่ยนแปลงไป
และยังมีการบริหารจัดการเงินฝากธนาคารให้มีจำนวนเงินที่ครบกำหนดทุกๆ เดือน
ในจำนวนที่ใกล้เคียงกัน ทำให้ลดความเสี่ยงที่เกิดจากการลงทุนต่อ (Reinvestment Risk)
ลงได้

- ด้านอัตราแลกเปลี่ยน บริษัทฯ หรือบริษัทหลักทรัพย์ที่บริษัทฯ
ว่าจ้างให้บริหารกองทุนอาจใช้เครื่องมือทางการเงินในการป้องกันความเสี่ยงด้านอัตราแลกเปลี่ยน
ได้แก่ สัญญาแลกเปลี่ยนอัตราดอกเบี้ยต่างสกุลเงิน (Cross Currency and Interest Rate
Swap) สัญญาแลกเปลี่ยนอัตราดอกเบี้ย (Interest Rate Swap)
หรือสัญญาซื้อขายเงินตราต่างประเทศล่วงหน้า (Foreign Exchange Forward) เป็นต้น
ทั้งนี้เพื่อปรับลดความเสี่ยงให้สอดคล้องกับสถานการณ์ของตลาด

3. ความเสี่ยงอื่นๆ ขององค์กร

  3.1 ความเสี่ยงด้านตลาด (Market Risk) นอกเหนือจากที่เกี่ยวข้องกับการลงทุน

เป็นความเสี่ยงที่บริษัทฯ อาจได้รับความเสียหายจากความผันผวนทางเศรษฐกิจ ได้แก่
การเปลี่ยนแปลงของอัตราดอกเบี้ย อัตราแลกเปลี่ยน เงินเฟ้อและราคาสินค้า/ชิ้นส่วน
อันส่งผลให้เกิดการเปลี่ยนแปลงมูลค่าทรัพย์สิน หนี้สินและภาระผูกพันต่างๆ ตัวอย่างเช่น
หนี้สินของบริษัทฯ จากการกู้ยืมเงิน ค่าสินไหมทดแทนที่จะต้องจ่ายในอนาคต เป็นต้น

ปัจจัยที่กระทบต่อความเสี่ยงด้านอัตราดอกเบี้ย และอัตราแลกเปลี่ยน
รวมถึงการบริหารความเสี่ยงจะคล้ายกับกรณีความเสี่ยงด้านตลาดที่เกี่ยวข้องกับการลงทุน เช่น
กำหนดระยะเวลาการลงทุน (Duration)
ให้สอดคล้องกับภาระหนี้สิน/เงินสดที่ต้องจ่ายเป็นค่าสินไหมทดแทนหรือค่าใช้จ่ายอื่น
ตามที่ประมาณการ ด้านอัตราแลกเปลี่ยน บริษัทฯ
ใช้เครื่องมือทางการเงินในการป้องกันความเสี่ยงด้านอัตราแลกเปลี่ยน

  3.2 ความเสี่ยงด้านกลยุทธ์ (Strategic Risk)

เป็นความเสี่ยงจากการกำหนดแผนกลยุทธ์ และการนำปฏิบัติตามแผนที่ไม่สอดคล้องกับปัจจัยภายใน
เช่น โครงสร้างองค์กร เป้าหมาย และ ปัจจัยภายนอก เช่น ภาวะเศรษฐกิจและการแข่งขัน
ซึ่งส่งผลต่อฐานะการเงิน เงินกองทุน และผลประกอบการของบริษัทฯ
รวมถึงความเสี่ยงในการพึ่งพาคู่ค้ารายใหญ่

ความเสี่ยงด้านกลยุทธ์ แบ่งได้เป็น 2 ประเภท คือ
ความเสี่ยงจากความผันผวนของเศรษฐกิจและการแข่งขันในธุรกิจ
และความเสี่ยงจากความพอเพียงของเงินกองทุน

ความเสี่ยงด้านกลยุทธ์ ได้แก่ ยอดเบี้ยประกันภัยรับไม่ถึงเป้าหมายที่กำหนดไว้ในแผน
การแข่งขันรุนแรงจากบริษัทประกันภัยในประเทศและต่างประเทศ สัดส่วนรายได้ที่ไม่ตรงตามแผน
การพึ่งพิงรายได้เบี้ยประกันภัยจากช่องทางใดช่องทางหนึ่งมากเกินไป

เพื่อลดความเสี่ยงดังกล่าว บริษัทฯ มีการวางแผน และมีการทบทวนกลยุทธ์
เพื่อให้สอดคล้องกับปัจจัยภายนอกที่เปลี่ยนแปลงตลอดเวลา
รวมถึงมีการติดตามปัจจัยทางเศรษฐกิจที่ผันผวน
มีการซักซ้อมความเข้าใจกับพนักงานเกี่ยวกับกฎระเบียบ การดำเนินงาน
มีการจัดประชุมกับพนักงานทั้งหมดเพื่อชี้แจงแนวทางการดำเนินงานของแต่ละปี
เพื่อให้พนักงานทราบถึงแผนกลยุทธ์ของบริษัท โดยมีฝ่ายที่ดูแลด้านนี้โดยเฉพาะ คือวางแผนองค์กร
ซึ่งทำหน้าที่สรุปการดำเนินการตามแผนกลยุทธ์ และแสดงสถานะความสำเร็จของแผนงาน
พร้อมทั้งกำหนดสัญญาณเตือน
เพื่อให้การปรับแผนและการบริหารความเสี่ยงด้านกลยุทธ์เป็นไปอย่างทันท่วงที นอกจากนี้
บริษัทยังได้มีการควบคุมดูแลฐานะเงินกองทุนของบริษัทฯ ให้อยู่ในระดับที่เหมาะสม
โดยอัตราส่วนเงินกองทุนต่อเงินกองทุนที่ต้องดำรงตามกฎหมายของบริษัทฯ ซึ่งสูงกว่าเกณฑ์ที่กำหนด

นอกจากนี้ยังมีการบริหารความเสี่ยงที่เกี่ยวกับการแข่งขันด้วยการขยายสาขาให้ครอบคลุมทั่วประเทศและขยายช่องทางการขายในด้านต่างๆ
ด้วย

  3.3 ความเสี่ยงด้านปฏิบัติการ (Operational Risk)

เป็นความเสี่ยงที่อาจทำให้เกิดการดำเนินงานที่ผิดพลาดจากความไม่พร้อม ความไม่พอเพียง
หรือความบกพร่องของระบบงาน บุคลากร เทคโนโลยี และการปฏิบัติงานในองค์กร
ซึ่งรวมถึงความเสี่ยงด้านกฎหมาย การบันทึกรายการบัญชี/รายละเอียดอื่นๆ
โดยอาจรวมความเสี่ยงจากปัจจัยภายนอกบริษัทฯ ด้วย

ในการบริหารความเสี่ยงด้านปฏิบัติการ บริษัทฯ ได้จัดให้มีระบบการควบคุมภายในที่ดี
จัดสรรบุคลากรที่เพียงพอ มีคุณสมบัติที่จำเป็นตรงตามลักษณะงาน และมีผู้ที่มีความเชี่ยวชาญเพื่อ
มีระบบงานที่มีประสิทธิภาพ ตลอดจนพัฒนาปรับปรุงระบบงานให้ทันต่อการเปลี่ยนแปลง
รวมทั้งกำหนดให้ทุกหน่วยงานรับผิดชอบต่อการบริหารความเสี่ยงด้านปฏิบัติการของหน่วยงานตนเอง
พร้อมทั้งปลูกฝังความเข้าใจเกี่ยวกับความเสี่ยงด้านนี้ในระดับพนักงาน
อันรวมถึงการฝึกอบรมพนักงานอย่างเป็นรูปธรรมด้วย
นอกจากนี้ยังมีการวางระบบให้พนักงานทำงานทดแทนกันได้ หากขาดพนักงานหลักที่ทำหน้าที่นั้น
ไม่ว่าเป็นการชั่วคราวหรือถาวร ทำให้การให้บริการลูกค้าเป็นไปได้อย่างราบรื่น
รวมถึงการดำเนินธุรกิจและการลงทุนที่ต่อเนื่อง ไม่หยุดชะงัก

ในด้านผลกระทบและความเสี่ยงจากปัจจัยภายนอก บริษัทฯ มีการจัดทำแผนรองรับการ
ดำเนินธุรกิจอย่างต่อเนื่อง (Business Continuity Plan)
โดยมีสถานที่ทำงานสำรองและศูนย์ข้อมูลสำรองที่พร้อมใช้ได้ทันที
และมีการรวมศูนย์ข้อมูลในคอมพิวเตอร์ของพนักงานเชื่อมมาจากส่วนกลาง (Server)
ซึ่งจะช่วยให้บริษัทฯ สามารถลดผลกระทบที่อาจเกิดขึ้น และทำให้ธุรกิจของบริษัทฯ
สามารถดำเนินต่อไปได้ แม้ต้องเผชิญกับสภาวะฉุกเฉิน

4. ทรัพย์สินที่ใช้ในการประกอบธุรกิจ

4.1 ทรัพย์สินถาวรหลัก

4.1.1 ที่ดินและอาคาร

ณ วันที่ 31 ธันวาคม 2556 บริษัทฯ มีกรรมสิทธิ์ในที่ดินรวม 30 แปลง มีมูลค่าตามบัญชีรวม
167,785,066 บาท ส่วนอาคาร, อาคารชุดและอสังหาริมทรัพย์เพื่อการลงทุนมีมูลค่าตามบัญชีรวม
581,866,100 บาท

นอกจากนี้ บริษัทฯ ได้ทำสัญญาเช่าที่ดิน เนื้อที่ 5 ไร่ 92 ตารางวา ตั้งอยู่เลขที่ 25 ถนนสาทรใต้
แขวงทุ่งมหาเมฆ เขตสาทร กรุงเทพมหานคร
จากสมาคมไว.ดับยู.ซี.เอ.กรุงเทพฯตั้งแต่เดือนตุลาคม 2537อายุการเช่า 30
ปีขณะนี้เหลืออายุการเช่า 11 ปี ซึ่งที่ดินดังกล่าวบริษัทฯใช้เป็นที่ตั้งอาคารสำนักงานใหญ่

4.1.2 เงินให้กู้ยืม

นโยบายการให้กู้ยืม

นโยบายการให้กู้ยืมของบริษัทฯที่สำคัญคือจะให้กู้ยืมแก่ผู้กู้ที่มีประวัติดี
มีความสามารถในการสร้างรายได้เพื่อผ่อนชำระคืนเงินต้น
ในการกู้ยืมจะต้องมีอสังหาริมทรัพย์มาจดทะเบียนจำนองเป็นประกันโดยหลักทรัพย์จำนองจะมีมูลค่าเพียงพอที่บริษัทฯจะได้รับชำระหนี้โดยสิ้นเชิง
ในการให้กู้ยืมแก่บุคคลธรรมดาเพื่อซื้อบ้านไว้อยู่อาศัย บริษัทฯจะพิจารณาอายุ อาชีพ รายได้
เงินออมและวงเงินให้กู้ต่อมูลค่าหลักประกัน

ในการให้กู้ยืมอื่นๆนอกจากเพื่อที่อยู่อาศัย บริษัทฯจะพิจารณาความเป็นไปได้ของโครงการที่นำมาขอกู้
ประวัติของผู้บริหาร ประสบการณ์ในอดีต ฐานะการเงินของผู้ขอกู้ตลอดจนสัดส่วนหนี้สินต่อทุน

นโยบายการตั้งสำรองค่าเผื่อหนี้สงสัยจะสูญ

กรณีที่มีข้อบ่งชี้ว่าบริษัทฯจะได้รับชำระหนี้ไม่เพียงพอกับมูลหนี้
บริษัทฯจะพิจารณาตั้งสำรองค่าเผื่อหนี้สงสัยจะสูญโดยพิจารณาปัจจัยอื่นประกอบด้วยได้แก่ประวัติการชำระหนี้
ฐานะการเงินของลูกหนี้ ตลอดจนมูลค่าหลักประกัน
โดยเกณฑ์การตั้งสำรองค่าเผื่อหนี้สงสัยจะสูญจะบันทึกตามผลต่างของมูลหนี้(หมายถึง
ผลรวมของเงินต้นและดอกเบี้ยค้างชำระ)
กับราคาประเมินมูลค่าหลักประกันซึ่งราคาประเมินมูลค่าหลักประกันตามประกาศคณะกรรมการกำกับและส่งเสริมการประกอบธุรกิจประกันภัย
คือ
ราคาประเมินที่ทำการประเมินโดยบริษัทประเมินมูลค่าทรัพย์สินที่อยู่ในบัญชีรายชื่อที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์โดยทำการประเมินมาไม่เกิน
36 เดือน

นโยบายการระงับการรับรู้รายได้

รายได้ส่วนที่เป็นดอกเบี้ยสำหรับระยะเวลาหลังจากที่ลูกหนี้ผิดนัดชำระติดต่อกันเป็นเวลาเกิน 6
เดือน บริษัทฯจะหยุดรับรู้รายได้
และจะนำดอกเบี้ยส่วนนั้นมารวมคำนวณเป็นรายได้ในรอบระยะเวลาบัญชีที่ได้รับชำระหนี้
เมื่อเข้าเกณฑ์ดังนี้ คือ
คาดหมายว่าจะไม่สามารถได้รับชำระหนี้หรือมีกรณีให้เห็นชัดเจนว่าลูกหนี้ไม่มีเงินหรือทรัพย์สินเพียงพอที่จะชำระหนี้
เป็นต้น

นโยบายในการปรับโครงสร้างหนี้

การปรับโครงสร้างหนี้เป็นการแก้ไขหนี้ที่มีปัญหาเพื่อให้บริษัทฯ
มีโอกาสได้รับชำระเงินกู้ยืมคืนได้มากที่สุด หรือเพื่อให้ลูกหนี้สามารถอยู่รอดเพื่อชำระหนี้ได้
ด้วยภาระผูกพันที่ไม่มากเกินไปจนเป็นอุปสรรคต่อการฟื้นตัวของกิจการ
การปรับโครงสร้างหนี้อาจกระทำได้โดยการผ่อนปรนเงื่อนไขการชำระหนี้ให้แก่ลูกหนี้ ได้แก่
การลดอัตราดอกเบี้ย การขยายเวลาชำระหนี้ออกไป
การจัดให้ลูกหนี้ผ่อนชำระตามกระแสเงินสดของลูกหนี้โดยลูกหนี้ต้องพิสูจน์ว่าประสบปัญหาการไม่สามารถผ่อนชำระหนี้ได้โดยแท้จริง

4.1.3 เงินลงทุนในหลักทรัพย์

นโยบายเกี่ยวกับเงินลงทุนในหลักทรัพย์

ในการลงทุน บริษัทฯ มีนโยบายหลักคือเน้นความมั่นคงปลอดภัยของเงินลงทุน
โดยมีการกระจายการลงทุนและเลือกลงทุนให้ผลตอบแทนจากการลงทุนเหมาะสมกับระดับความเสี่ยงที่บริษัทฯ
ยอมรับได้ การลงทุนของบริษัทฯ มักจะเป็นการลงทุนระยะยาว ได้แก่ การลงทุนที่ให้ผลตอบแทนคงที่
อาทิเช่น หุ้นกู้ พันธบัตร จนครบกำหนดไถ่ถอน
นอกจากนี้ยังลงทุนในหุ้นที่จดทะเบียนในตลาดหลักทรัพย์และหุ้นนอกตลาดหลักทรัพย์

การบันทึกมูลค่าเงินลงทุนในหลักทรัพย์นั้น บริษัทฯ
ถือตามมาตรฐานบัญชีที่เกี่ยวข้องโดยจัดประเภทเป็นหลักทรัพย์เผื่อขาย
กล่าวคือผลต่างระหว่างมูลค่ายุติธรรมกับราคาทุนจะแสดงในส่วนของเจ้าของในงบแสดงฐานะการเงิน
ในส่วนของหุ้นนอกตลาดหลักทรัพย์หรือเงินลงทุนทั่วไปแสดงไว้ในราคาทุน

การบริหารความเสี่ยงจากการลงทุน

บริษัทฯ กำหนดให้มีกระบวนการพิจารณาการลงทุนด้วยความรอบคอบ โดยพิจารณาปัจจัยต่างๆ
ทางเศรษฐกิจที่อาจกระทบต่อตราสารที่บริษัทจะลงทุนได้ ซึ่งบริษัทฯ
เห็นว่าการพิจารณาโดยละเอียดรอบคอบโดยใช้ข้อมูลที่ครบถ้วนนี้
จะช่วยลดความเสี่ยงจากการลงทุนได้ ทั้งนี้ ข้อมูลข่าวสารที่บริษัทฯ
ใช้ประกอบการวิเคราะห์และบริหารจัดการลงทุนนั้น
เป็นข้อมูลซึ่งรวบรวมมาจากหน่วยงานทางด้านเศรษฐกิจ สถาบันวิจัย ตลอดจนบริษัทหลักทรัพย์
และสถาบันการเงินต่างๆ ที่มีชื่อเสียงและเชื่อถือได้ ทั้งในและต่างประเทศ
เพื่อคาดการณ์แนวโน้มเศรษฐกิจตลอดจนพิจารณาผลกระทบที่เกิดขึ้นในระดับโลก ระดับประเทศ
ระดับอุตสาหกรรม และระดับหลักทรัพย์

ในด้านตราสารทุน เพื่อลดความผันผวนของมูลค่าเงินลงทุน บริษัทฯ
จะเน้นการลงทุนระยะยาวและวิเคราะห์หลักทรัพย์โดยใช้ปัจจัยพื้นฐานได้แก่ อัตราส่วนหนี้สินต่อทุน
อัตราส่วนราคาต่อกำไรต่อหุ้น อัตราส่วนราคาต่อมูลค่าตามบัญชีต่อหุ้นอัตราการจ่ายเงินปันผล

สำหรับในด้านของตราสารหนี้นั้น บริษัทฯ เลือกลงทุนในพันธบัตรรัฐบาล
พันธบัตรรัฐวิสาหกิจซึ่งมีความเสี่ยงต่ำ
รวมถึงลงทุนในหุ้นกู้ซึ่งออกโดยกิจการซึ่งได้รับการจัดอันดับความน่าเชื่อที่ดีระดับเพื่อการลงทุน
(Investment Grade) และกำหนดอายุเฉลี่ยและระยะเวลา (Duration)
ของตราสารหนี้ให้สอดคล้องกับแนวโน้มการเปลี่ยนแปลงของอัตราดอกเบี้ย อนึ่ง บริษัทฯ
ได้ลงทุนบางส่วนผ่านกองทุนตราสารหนี้ด้วย

การตั้งสำรองค่าเผื่อการด้อยค่า

เพื่อให้สินทรัพย์สะท้อนมูลค่าที่ควรจะเป็น บริษัทฯ
มีการติดตามและสอบทานเงินลงทุนในหลักทรัพย์อย่างใกล้ชิด
หากมีข้อบ่งชี้ว่าราคาตามบัญชีของหลักทรัพย์ดังกล่าวสูงกว่ามูลค่าที่คาดว่าจะได้รับคืน เช่น
กรณีส่วนของผู้ถือหุ้นลดลงอย่างมากหรือตราสารหนี้ซึ่งมีส่วนที่มีแนวโน้มว่าจะไม่ได้รับชำระ เป็นต้น
บริษัทฯ จะรับรู้ผลต่างนั้นเป็นผลขาดทุนจากการด้อยค่าของเงินลงทุนในงบกำไรขาดทุนเบ็ดเสร็จ

4.2 นโยบายการลงทุนในบริษัทย่อยและบริษัทร่วม

การลงทุนในบริษัทร่วมเป็นการลงทุนที่บริษัทฯ เข้าไปถือหุ้นมากกว่าร้อยละ 20 แต่ไม่เกิน ร้อยละ
50 ของจำนวนหุ้นที่ออกจำหน่าย โดยบริษัทฯ
สามารถกำหนดนโยบายการบริหารและการดำเนินงานผ่านที่ประชุมผู้ถือหุ้น

ในปัจจุบันบริษัทฯ มีการลงทุนในบริษัทร่วมในกลุ่มธุรกิจประกันภัยในต่างประเทศ
ซึ่งประกอบธุรกิจที่เกี่ยวเนื่องและช่วยสนับสนุนการประกอบธุรกิจของบริษัทฯ
ซึ่งนอกจากมีวัตถุประสงค์เพื่อขยายโอกาสการทำธุรกิจในต่างประเทศ แล้วบริษัทฯ
ยังมุ่งเน้นการลงทุนระยะยาว เพื่อให้ได้ผลตอบแทนในรูปเงินปันผลและกำไรเกินทุนด้วย

4.3 การประเมินราคาทรัพย์สิน

บริษัทฯ ไม่ได้มีการทำรายการระหว่างกันที่เกี่ยวข้องกับการซื้อขายทรัพย์สิน
อันต้องมีการประเมินราคาทรัพย์สินของบริษัทฯ และไม่ได้มีการได้มาหรือจำหน่ายไป
ซึ่งทรัพย์สินอันต้องแจ้งต่อตลาดหลักทรัพย์แห่งประเทศไทยในระหว่างช่วงปี พ.ศ.2556

5. ข้อพิพาททางกฎหมาย

บริษัทฯ ไม่มีข้อพิพาททางกฎหมาย หรือคดีฟ้องร้องในลักษณะใด ๆ
ที่มีผลกระทบทางด้านลบต่อทรัพย์สิน ฐานะทางการเงิน และการดำเนินธุรกิจของบริษัทฯ
มากกว่าร้อยละ 5 ของส่วนของผู้ถือหุ้น หรือร้อยละ 10 ของสินทรัพย์หมุนเวียน

6. ข้อมูลทั่วไปและข้อมูลสำคัญอื่น

6.1 ข้อมูลทั่วไป

6.1.1 รายละเอียดบริษัท

  ชื่อบริษัท บริษัท กรุงเทพประกันภัย จำกัด (มหาชน)

ทะเบียนบริษัทเลขที่ 0107536000625

ประเภทธุรกิจ รับประกันวินาศภัย

ที่ตั้ง : สำนักงานใหญ่ อาคารกรุงเทพประกันภัย

25 ถนนสาทรใต้ กรุงเทพฯ 10120

โทรศัพท์ 0 2285 8888

โทรสาร 0 2610 2100

  รับแจ้งอุบัติเหตุทั่วประเทศ 24 ชั่วโมง โทรศัพท์ 1620 www.bangkokinsurance.com

6.1.2 การลงทุนในบริษัทอื่น

ณ วันที่ 31 ธันวาคม 2556 บริษัทได้ลงทุนในบริษัทอื่น โดยถือหุ้นตั้งแต่ร้อยละ 10.0
ขึ้นไปของจำนวนหุ้นที่ออกจำหน่ายแล้วของบริษัทนั้น ดังต่อไปนี้

+----+--------------------------+---------+-----+--------+------------+
| ลำ | ชื่อ/สถานที่ตั้ง               | ประ     | ปร  | จ      | ร้อยละขอ    |
| ดับ |                          | เภทธุรกิจ | ะเภ | ำนวนหุ้น | งจำนวนหุ้นที่อ |
|    |                          |         | ทหุ้น |        | อกจำหน่ายแล |
|    |                          |         |     | ที่ถือ    | ้วของบริษัทนั้น |
+----+--------------------------+---------+-----+--------+------------+
| 1  | บริษัท เอเซียนอินชัวรันส์       | ประกันภัย | ส   | 23,936 | 41.70      |
|    |                          |         | ามัญ |        |            |
|    | อินเตอร์เนชั่นแนล (โฮลดิ้ง)    |         |     |        |            |
|    | จำกัด                     |         |     |        |            |
|    |                          |         |     |        |            |
|    | คาร์เรนดอน เฮ้าส์, 2 เชิ้ท    |         |     |        |            |
|    | สตรีท,                    |         |     |        |            |
|    |                          |         |     |        |            |
|    | เฮลมิลตัน, เอช เอ็ม 11,     |         |     |        |            |
|    | เบอร์มิวด้า                 |         |     |        |            |
+----+--------------------------+---------+-----+--------+------------+
| 2  | บริษัท เอเซียอินชัวรันส์        | ประกันภัย | ส   | 9      | 22.92      |
|    |                          |         | ามัญ | 62,683 |            |
|    | (ประเทศกัมพูชา) จำกัด       |         |     |        |            |
|    | (มหาชน)                  |         |     |        |            |
|    |                          |         |     |        |            |
|    | 5 ถนนเลขที่ 13 สังกัดวัตพนม   |         |     |        |            |
|    |                          |         |     |        |            |
|    | คั้นดวนเปญ พนมเปญ กัมพูชา    |         |     |        |            |
+----+--------------------------+---------+-----+--------+------------+
| 3  | บริษัท เอเซียอินชัวรันส์        | ประกันภัย | ส   | 15,2   | 19.50      |
|    |                          |         | ามัญ | 10,000 |            |
|    | อินเวสท์เมนท์ จำกัด          |         |     |        |            |
|    |                          |         |     |        |            |
|    | ชั้น 16 เวิลด์ไวดเฮ้าส์ ,      |         |     |        |            |
|    |                          |         |     |        |            |
|    | 19 ถนนเดอส์เวกซ์ เซ็นทรัล,   |         |     |        |            |
|    | ฮ่องกง                    |         |     |        |            |
+----+--------------------------+---------+-----+--------+------------+
| 4  | บริษัท อีเอ็มซีเอส ไทย จำกัด   | ธุร      | ส   | 1,1    | 19.33      |
|    |                          | กิจบริการ | ามัญ | 59,950 |            |
|    | 183 อาคารรีเจ้นท์เฮ้าส์ ชั้น 10 | เฉพาะกิจ |     |        |            |
|    |                          |         |     |        |            |
|    | ถนนราชดำริ ลุมพินี ปทุมวัน     |         |     |        |            |
|    | กรุงเทพฯ 10330            |         |     |        |            |
+----+--------------------------+---------+-----+--------+------------+
| 5  | บริษัท พีที เอเซียน           | ประกันภัย | ส   | 6,0    | 19.00      |
|    | อินเตอร์เนชั่นแนล อินเวสอินโด  |         | ามัญ | 80,000 |            |
|    | จำกัด                     |         |     |        |            |
|    |                          |         |     |        |            |
|    | วิสมา เอเซีย แอลที. 12 เอ,  |         |     |        |            |
|    | เจแอล.                   |         |     |        |            |
|    |                          |         |     |        |            |
|    | เลทเจน เอส.ปราแมน คาว์.   |         |     |        |            |
|    | 79,                      |         |     |        |            |
|    |                          |         |     |        |            |
|    | ศลีปิ - จาการ์ตา บาราท.     |         |     |        |            |
+----+--------------------------+---------+-----+--------+------------+
| 6  | บริษัท พี ซี ที เอเซียอินชัวรันส์  | ประกันภัย | ส   | 2      | 19.00      |
|    | จำกัด                     |         | ามัญ | 37,500 |            |
|    |                          |         |     |        |            |
|    | 43-47 ถ.ล้านช้าง บ้านหัสดีใต้  |         |     |        |            |
|    |                          |         |     |        |            |
|    | อำเภอจันทะบุลี เวียงจันทน์     |         |     |        |            |
|    | สาธา                     |         |     |        |            |
|    | รณรัฐประชาธิปไตยประชาชนลาว |         |     |        |            |
+----+--------------------------+---------+-----+--------+------------+

+----+--------------------------+---------+------+--------+-----------+
| ลำ | ชื่อ/สถานที่ตั้ง               | ประ     | ประเ | จ      | ร         |
| ดับ |                          | เภทธุรกิจ | ภทหุ้น | ำนวนหุ้น | ้อยละของจำ |
|    |                          |         |      |        | นวนหุ้นที่ออก |
|    |                          |         |      | ที่ถือ    | จำหน่ายแล้ว |
|    |                          |         |      |        | ของบริษัทนั้น |
+----+--------------------------+---------+------+--------+-----------+
| 7  | บริษัท บางกอกชโยรัตน์ จำกัด   | นาย     | สามัญ | 3,000  | 15.00     |
|    |                          | หน้าประก |      |        |           |
|    | 25 อาคารกรุงเทพประกันภัย/   | ันวินาศภัย |      |        |           |
|    |                          |         |      |        |           |
|    | ไว.ดับยู.ซี.เอ. ชั้น 10       |         |      |        |           |
|    | ถนนสาทรใต้                |         |      |        |           |
|    |                          |         |      |        |           |
|    | ทุ่งมหาเมฆ สาทร กรุงเทพฯ    |         |      |        |           |
|    | 10120                    |         |      |        |           |
+----+--------------------------+---------+------+--------+-----------+
| 8  | บริษัท สรชัยวิวัฒน์ จำกัด       | พัฒน     | สามัญ | 4      | 15.00     |
|    |                          | าอสังหา- |      | 05,000 |           |
|    | 23 ซอยสุขุมวิท 63 ถนนสุขุมวิท  |         |      |        |           |
|    | คลองตันเหนือ วัฒนา          | ริมทรัพย์  |      |        |           |
|    | กรุงเทพฯ10110             |         |      |        |           |
+----+--------------------------+---------+------+--------+-----------+
| 9  | บริษัท ยูเนี่ยนไซม์ดาร์บี้        | นาย     | สามัญ | 6,000  | 15.00     |
|    |                          | หน้าประก |      |        |           |
|    | (ประเทศไทย) จำกัด         | ันวินาศภัย |      |        |           |
|    |                          |         |      |        |           |
|    | 29 อาคารวานิสสา ชั้น 20     |         |      |        |           |
|    | ซอยชิดลม ลุมพินี ปทุมวัน       |         |      |        |           |
|    | กรุงเทพฯ 10330            |         |      |        |           |
+----+--------------------------+---------+------+--------+-----------+
| 10 | บริษัท โรงพยาบาลบำรุงราษฎร์  | การแพทย์ | สามัญ | 106,7  | 14.62     |
|    | จำกัด (มหาชน)             |         |      | 60,417 |           |
|    |                          |         |      |        |           |
|    | 33 ถนนสุขุมวิท ซอย 3        |         |      |        |           |
|    | (ซอยนานาเหนือ)            |         |      |        |           |
|    | คลองเตยเหนือ วัฒนา กรุงเทพฯ |         |      |        |           |
|    | 10110                    |         |      |        |           |
+----+--------------------------+---------+------+--------+-----------+
| 11 | บริษัท บางกอก มิตซูบิชิ ยูเอฟเจ | ลีสซิ่ง    | สามัญ | 60,000 | 10.00     |
|    | ลิส จำกัด                  |         |      |        |           |
|    |                          |         |      |        |           |
|    | 139 อาคารเศรษฐีวรรณ ชั้น 8  |         |      |        |           |
|    |                          |         |      |        |           |
|    | ถนนปั้น สีลม บางรัก          |         |      |        |           |
|    | กรุงเทพฯ10500             |         |      |        |           |
+----+--------------------------+---------+------+--------+-----------+

+------------------------+---------------------------------------------+
| 6.1.3 บุคคลอ้างอิงอื่นๆ     |                                             |
+------------------------+---------------------------------------------+
| นายทะเบียนหลักทรัพย์       | บริษัท ศูนย์รับฝากหลักทรัพย์ (ประเทศไทย) จำกัด       |
+------------------------+---------------------------------------------+
|                        | 62 อาคารตลาดหลักทรัพย์แห่งประเทศไทย             |
+------------------------+---------------------------------------------+
|                        | ถนนรัชดาภิเษก คลองเตย กรุงเทพฯ 10110           |
+------------------------+---------------------------------------------+
|                        | โทรศัพท์ 0 2229 2800, 0 2654 5599             |
+------------------------+---------------------------------------------+
|                        | โทรสาร 0 2654 5427                          |
|                        |                                             |
|                        | Call Center : 0 2229 2888                   |
+------------------------+---------------------------------------------+
|                        | Email : TSDCallCenter@set.or.th             |
+------------------------+---------------------------------------------+
|                        | www.tsd.co.th                               |
+------------------------+---------------------------------------------+
|                        |                                             |
+------------------------+---------------------------------------------+
| ผู้แทนผู้ถือหุ้น              | - ไม่มี -                                     |
+------------------------+---------------------------------------------+
|                        |                                             |
+------------------------+---------------------------------------------+
| ผู้สอบบัญชี                | นางนงลักษณ์ พุ่มน้อย                             |
+------------------------+---------------------------------------------+
|                        | เลขทะเบียนผู้สอบบัญชีรับอนุญาต เลขที่ 4172           |
+------------------------+---------------------------------------------+
|                        | บริษัท สำนักงาน อีวาย จำกัด                      |
|                        |                                             |
|                        | (ชื่อเดิม : บริษัท สำนักงาน เอินส์ท แอนด์ ยัง จำกัด)   |
+------------------------+---------------------------------------------+
|                        | ชั้น 33 อาคารเลครัชดา                          |
+------------------------+---------------------------------------------+
|                        | 193/136-137 ถนนรัชดาภิษก คลองเตย กรุงเทพฯ      |
|                        | 10110                                       |
+------------------------+---------------------------------------------+
|                        | โทรศัพท์ 0 2264 0777                          |
+------------------------+---------------------------------------------+
|                        | โทรสาร 0 2264 0789-90                       |
+------------------------+---------------------------------------------+
|                        | Email : ernstyoung.thailand@th.ey.com       |
+------------------------+---------------------------------------------+
|                        | www.ey.com                                  |
+------------------------+---------------------------------------------+
|                        |                                             |
+------------------------+---------------------------------------------+
| ที่ปรึกษากฎหมาย           | สำนักงานมนูกิจทนายความ                         |
+------------------------+---------------------------------------------+
|                        | 59/6 ถนนเสือป่า กรุงเทพฯ                       |
+------------------------+---------------------------------------------+
|                        | โทรศัพท์ 0 221 6226                           |
+------------------------+---------------------------------------------+
|                        | โทรสาร 0 2221 3191                          |
+------------------------+---------------------------------------------+
|                        |                                             |
+------------------------+---------------------------------------------+
| ที่ปรึกษาทางการเงิน        | -ไม่มี-                                       |
+------------------------+---------------------------------------------+
|                        |                                             |
+------------------------+---------------------------------------------+
| สถาบันการเงินที่ติดต่อ       | ธนาคารกรุงเทพ จำกัด (มหาชน)                   |
+------------------------+---------------------------------------------+

ความภาคภูมิใจ ปี 2556

การจัดอันดับความน่าเชื่อถือ

บริษัท กรุงเทพประกันภัย จำกัด (มหาชน) ได้รับการจัดอันดับความน่าเชื่อถือทางการเงิน จาก
Standard & Poor’s หรือ S&P สถาบันการจัดอันดับทางการเงินชั้นนำของโลก
โดยปรับขึ้นเป็นระดับ A- (Stable) จากเดิมอยู่ที่ระดับ A- (Negative) 
ซึ่งแสดงถึงเงินกองทุนและสินทรัพย์ที่มั่นคง 

นอกจากนี้ ยังได้รับการจัดอันดับความน่าเชื่อถือทางเงิน (Financial Strength Rating)
ที่ระดับ A- (Excellent) จากสถาบันการจัดอันดับทางการเงิน A.M. Best Company
ซึ่งเป็นสถาบันที่จัดอันดับความน่าเชื่อถือของบริษัทประกันวินาศภัยและประกันชีวิตมากที่สุด
โดยอันดับความน่าเชื่อถือที่บริษัทฯ ได้รับดังกล่าว สะท้อนถึงความมั่นคงแข็งแกร่งของเงินทุน
ความมีเสถียรภาพทางการเงิน

สถาบันจัดอันดับความน่าเชื่อถือ

27 ก.พ. 57 22 ต.ค. 55

Standard & Poor’s

Counterparty Credit Rating Local Currency A- (Strong) A- (Strong)
Financial Strength Rating Local Currency A- (Strong) A- (Strong)
ASEAN Regional Scale axAA axAA
Outlook Stable Negative

A.M. Best 22 พ.ค. 56

Financial Strength Rating A- (Execllent) Financial Strength Rating
Outlook Stable Issuer Credit Rating a- (Strong)
Issuer Credit Rating Outlook Stable

รางวัลความเป็นเลิศด้านธุรกิจประกันวินาศภัยติดต่อกันถึง 2 ครั้ง

กรุงเทพประกันภัย รับรางวัล Excellence in Insurance Thailand
หรือรางวัลแห่งความเป็นเลิศด้านธุรกิจประกันวินาศภัย จากงาน IAIR AWARDS จัดโดยนิตยสาร
IAIR (International Alternative Investment Review)
โดยกรุงเทพประกันภัยเป็นบริษัทประกันวินาศภัยเพียงแห่งเดียวในประเทศไทยที่ได้รับรางวัลดังกล่าวเป็นครั้งที่
2 (Double Victory) ในปี 2556 และเป็นหนึ่งในไม่กี่บริษัททั่วทั้งภูมิภาคที่ได้รับรางวัลซ้ำถึง 2
ครั้งในหนึ่งปี
ถือเป็นการตอกย้ำถึงความสำเร็จในการดำเนินธุรกิจที่ยึดมั่นในความซื่อตรงและยุติธรรม
ใส่ใจความต้องการของลูกค้าเป็นสำคัญ
พร้อมกับการพัฒนาผลิตภัณฑ์ที่ตอบโจทย์ความต้องการที่หลากหลายของลูกค้าทุกกลุ่ม